text:
1. Samleiki
Lærugreinin samfelagsfrøði snýr seg um føroysk og altjóða samfelagsviðurskifti, og tekur fram týðandi tættir, sum viðgera tann týdning, ið mentanarlig, búskaparlig og tøknilig menning hevur á samfelagsgongdina. Við sannroyndum og ástøðiligum verkevnum framleiðir lærugreinin vitan um virknar og fjølltýddar máttir, sum ávirka samfelagsmenningina í Føroyum, kring okkum og alheimsliga. Við at knýta sosial, búskaparlig og politisk hugtøk at samfelagsligu gongdini, styrkir lærugreinin grundarlagið undir dygdarbetri støðutakan og virkisføri.
2. Endamál
Endamálið við undirvísingini í samfelagsfrøði er:
- at vekja og menna evni og áhuga næmingsins fyri samfelagsligum viðurskiftum, sum hava týdning fyri fólkaræðisligu tilgongdina og orðaskiftið
- at styrkja evni og sjálvsálit næmingsins at kjakast og taka støðu til samfelagslig umrøðuevni á fakligum støði
- við vitan, hugtøkum, ástøði og háttaløgum úr samfelagsfrøðiligu greinunum, og við ítøkiligum samfelagsmálum, at menna náms- og lesiførleika næmingsins
- at geva næminginum innlit í grundleggjandi samfelagslig samanheingi, bæði í Føroyum og altjóða
- at gera grein á, hvussu avgerðir síggjast aftur, og á tann hátt geva næminginum førleika at meta um, hvussu samfelagið ávirkar korini hjá einstaklinginum at liva og virka undir
- at gera næmingin føran fyri at knýta samband millum samfelagsfrøðiliga fatan og gerandislívið
- at gera næmingin føran fyri at lesa og týða upprunan at sjónarmiðum og átøkum, so hann evnar at greiða frá teimum virðisfatanum, tey eru grundað á.
3. Stig og tímatal
Undirvísingin í samfelagsfrøði á A-stigi (2 ára gongd) byggir á samfelagsfrøði á C stigi og fevnir um 250 klokkutímar.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80 % av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20 % av klokkutímatalinum á hvørjum floksstigi. Næmingurin fer til skrivliga próvtøku í kjarnaøkjunum og til munnliga próvtøku í bæði kjarnaøkjum og ískoytisøki.
Kjarnaøki
Sosiologi
Kjarnaøkið sosiologi snýr seg um, hvussu samleikin hjá tí einstaka verður myndaður og um samfelagstillaging. Harumframt fevnir hetta kjarnaøki um fjølmiðlar og um, hvussu politiskar hugsjónir, hugsanir og avgerðir kunnu síggjast aftur í samfelagnum. Somuleiðis fevnir økið um sosialar munir og mentanarlig mynstur, sosialt flytføri og samfelagsbroyting.
Politikkur
Kjarnaøkið politikkur snýr seg um politiskar grundfatanir ella ismur, m.a. konservatismu, liberalismu og sosialismu, politisk mørk, veljaraatferð umframt politisku flokkarnar. Eisini fevnir hetta kjarnaøki um valdshugtøk og fólkaræðisfatanir í tjóðini, í samgongum av tjóðum og alheimsliga, umframt týdningin av rættarskipanini í fólkaræðisligum høpi og mannarættindaliga, og um ymiskar politiskar skipanir, harímillum. ES.
Búskapur
Kjarnaøkið búskapur snýr seg um meginreglurnar fyri vælferð, fyri tjóð, marknað og sivilum samfelag, t.e. samfelagnum hjá vanliga borgaranum, umframt býti av samfelagságóðum. Eisini fevnir hetta kjarnaøki um búskaparligu ringrásina, meginreglur fyri búskaparligari stýring og at seta samfelagsbúskaparlig mál. Harumframt fevnir kjarnaøkið búskapur um burðardygga menning, makrobúskaparlig samanheingi, búskaparliga virknaðin av at seta avgerðir í verk, tvídrátt millum mál og avgerðir, ið verða sett í verk í tjóðini, í økjum og samgongum av tjóðum, umframt altjóða. Samanheingi millum búskaparligan vøkstur, tøkniliga menning, umframt burðardygga menning og búskaparlig samanheingi og stýring í sambandi við umhvørvi og orku, eru fevnd av hesum kjarnaøki.
Altjóða politikkur og samsvinna
Kjarnaøkið altjóða politikkur og samvinna snýr seg um Føroya ríkisrættarligu støðu og møguleikar fyri handilsskapi og samvinnu. Eisini snýr økið seg um ymisku luttakandi partarnar, vald, trygd, ósemjur og sameiningar millum øki og lond í evropeiskum og altjóða høpi, m.a. fólkaræði og mannarættindi, umframt alheimsgerð og samfelagsmenning í føroyskum høpi og altjóða. Harumframt fevnir økið altjóða politikkur og samvinna um ymiskar millumtjóða leikarar, vald, trygd og sameining í Evropa og altjóða, umframt Føroya politisku støðu, ríkisfelagsskapin og ES.
Háttalag
Kjarnaøkið háttalag fevnir um komparativt, kvalitativt og kvantitativt háttalag, umframt hagfrøðilig mát, m.a. linjurætta regressión og mát fyri signifikantum muni.
Ískoytisøki
Ískoytisøki eru valfrí øki, sum lærari og næmingar í einstaka flokkinum semjast um í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleikar næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
5. Førleikamál
Í lærugreinini samfelagsfrøði eru førleikamálini lutað sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni til støðutakan og sjálvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at granska
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg í samfelagsfrøði um at virða tær reglur og mannagongdir, ið eru galdandi fyri tað fakliga arbeiðslagið í lærugreinini, tað veri seg ástøði, háttaløg o.tíl.. Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað nátturutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á, eins og hann skal hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
Førleikin at samskifta snýr seg í samfelagsfrøði um førleikan at bera fram sína hugsan og sína vitan munnliga og skrivliga, og at lesa. Lærugreinin samfelagsfrøði hevur ein týðandi leiklut í at menna førleika næmingsins at nýta tøknilig hugtøk um samfelagsmál. At samskifta um samfelagsmál snýr seg eisini um at rokna og at nýta tøknilig amboð, ið tæna samskiftinum millum manna sum heild.
Førleikin at bera fram hugsanir sínar munnliga og skrivliga snýr seg í samfelagsfrøði um at greiða frá nútíðarhendingum og viðurskiftum, at nýta allýsingar, hugtøk, ástøði og yrkismál til at greiða frá orsøkum og ávirkanum í samfelagnum. Tað merkir at duga at leggja fram úrslit av egnum arbeiði týðiliga og skilliga fyri øðrum, at duga at samskifta um egnar og annara framløgur. Evni at orða seg skrivliga og munnliga merkir at duga at gera sær tankar um áskoðanir í tekstum og øðrum miðlum, umframt at próvføra og kjakast um virði í upplýsingum og keldum, tilgitingum (hypotesum) og myndlum.
Førleikin at lesa snýr seg í samfelagsfrøði um at seta seg inn í, granska, tulka og grunda um fakligar tekstir við vaksandi torleikastigi. At duga at lesa í samfelagsfrøði snýr seg eisini um at viðgera og nýta fjølbroytta vitan, ein hevur ognað sær úr filmum, ritmyndum, talvum o.s.fr.. Fyri at skilja og virkin taka lut í egnum samfelagi, er eisini neyðugt at duga at lesa og leita sær vitan í handbókum, skrivligum keldum (bløðum, tíðarritum) og interneti og meta vandaliga um hesi.
Førleikinat rokna snýr seg í samfelagsfrøði um at viðgera og samanbera taltilfar um faklig høvuðsevni og at nýta, tulka og gera talvur og ritmyndaligar framløgur. Rokning í samfelagsfrøði merkir eisini at gera nøgdarligar kanningar og viðgera taltilfar hagfrøðiliga.
Førleikin at nýta KT snýr seg í samfelagsfrøði um at gera útrokningar, leita sær vitan, kanna heimasíður og kelduvirði teirra og velja út viðkomandi vitan um yrkislig evni/temu. KT-førleikar merkir eisini at kenna persónsvernd og upphavsrættindi og duga at nýta og fylgja reglum og mannagongdum fyri samskifti á internetinum. At nýta talgild samskiftis- og samstarvstól merkir at tilevna, vísa og útgeva egna og felags margmiðlaframleiðslu.
At kanna
At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg um at eggja forvitni næmingsins og stimbra hug og dirvi hansara til at seta spurningar og at leita sær ráð og vitan um samfelagslig viðurskifti. Næmingurin skal læra at leita upp og ogna sær viðkomandi vitan og kunnleika í bókmentum, handbókum, tíðarritum, á internetinum, umframt at gera verkligar uppgávur.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísinigini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læring.
Førleikin at skapa snýr seg um at gera næmingin tilvitaðan um og líta á egin evni so, at hann gerst førur fyri sjálvur at byggja víðari á tað, sum lært er. Næmingurin skal læra, hvussu tøknin saman við samskiftisloysnum hevur verið við til at broytt lívsáskoðan, mentan og samfeløg.
Næmingurin evnar at orða spurningar og at seta fram tilhugsanir, sum kunnu verða kannaðar, próvføra og skifta orð um hetta við atliti at øðrum tilhugsanum. Tað merkir, at næmingurin skal vera við í samrøðum, samskifta um hugskot og tosa um spurningar og hugsandi loysnir við onnur.
Næmingurin skal læra, at verkligar royndir og frágreiðingar um tøknilig viðurskifti eru ein partur av skapandi tilgongdini, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflog. Við at arbeiða við myndlum lærir næmingurin at meta um dygdina í avrikum hjá sær sjálvum og øðrum.
Fakligir førleikar
Næmingurin dugir:
- at nýta og seta saman vitan úr teimum ymisku kjarnaøkjunum í lærugreinini til at kanna tíðarbarar samfelagsspurningar og loysnir
- at greiða frá samfelagsligum spurningum og menningarrákum við at nýta hugtøk og ástøði, og seta í frásjón
- at kanna og skjalprógva eitt samfelagspolitiskt øki, m.a. týdningin av ríkisfelagsskapinum, millumtjóða viðurskiftum, eitt nú ES, umframt altjóða viðurskiftum, so sum ST og øðrum altjóða felagsskapum
- at kanna valdspolitiskar tilgongdir og hvussu politiskar meiningar verða myndaðar
- at samanbera og greiða frá samanheinginum millum samfelagsbroytingar og broytingar í sosialum og mentanarligum mynstrum
- at kanna ítøkiligar spurningar í sambandi við búskaparligar raðfestingar nationalt, regionalt og alheimsliga, og umrøða loysnir
- at kanna og samanbera samfeløg á ymiskum búskaparligum menningarstigum, harímillum samanspælið millum viðurskifti í tjóðini og alheimsliga
- at greiða frá og umrøða avleiðingarnar av politiskari stýring og marknaðarstýring
- at greiða frá hendingum og menningarrákum í altjóða skipanini og umrøða møguleikarnar hjá Føroyum í ríkisfelagsskapinum í hesum sambandi
- at vísa sína vitan um fakligt háttalag og samleikan hjá lærugreinini
- at orða nágreiniligar fakligar spurningar, harímillum hypotesur, ið kunnu verða settar í verk (verksetanarbærar), og savna inn, meta um og viðgera føroyskt og fremmandamálsligt tilfar, harímillum hagfrøðiligt tilfar, sum skal nýtast at kanna og umrøða samfelagsligar spurningar og gera niðurstøðu
- kritiskt at kunna meta um kanningar, og at gera smáar empiriskar kanningar við støði í samfelagsvísindaligum háttalagi
- at skilja ímillum ymisk sløg av próvgrundum, útsagnum, ymiskum frágreiðingum og ástøði
- at miðla og lýsa faklig samanheingi og menningarrák við at nýta tøkar og egnar útrokningar, talvur, ritmyndir og myndlar
- skipað og fjølbroytt at orða skrivliga og munnliga empirisk og ástøðilig samanheingi við at nýta flokkanarfrøði (taksonomi) og yrkorð
- á fakligum grundarlagi at próvføra fjølbroytt og samanhangandi fyri egnum sjónarmiðum, at seta tey í ástøðiligan samanhang, og at umrøða tey við onnur.
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini, og hann eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin verður skjalfest.
Próvtøkuhættir
Hildin verður ein skrivlig og ein munnlig próvtøka.
Skrivlig próvtøka
Skrivliga próvtøkan varir 6 tímar, og uppgávurnar í próvtøkuraðnum verða settar í kjarnaevnunum í lærugreinini.
Við próvtøkubyrjan verða bert uppgávuorðingarnar útflýggjaðar, og próvtakararnir fyrireika seg einsæris ella í bólkum við í mesta lagi 3 próvtakarum. Tá ið 1 tími er farin verður próvtøkutilfarið útflýggjað próvtakarunum, og teir hava síðani 5 tímar til einsæris at arbeiða við tilfarinum, nýta samfelagsfrøðiliga vitan, hugtøk, ástøði og háttalag, og vísa hetta í svarinum.
Munnlig próvtøka
Munnliga próvtøkan er grundað á próvtøkutilfar við kendum evni og ókendum fylgiskjalatilfari, 12-15 normalsíður í vavi, hvør svarandi til 1300 stavir uttan millumrúm. Við nýtslu av talgildum margmiðlatilfari sum part av fylgiskjalatilfarinum, svara fýra til sjey minuttir spælt tilfar til eina normalsíðu. Royndartilfarið er evni kent av próvtakara, við tað, at tað er eins við evni í einari undirvísingargongd.
Hvørt próvtøkutilfartilfar skal í størst møguligan mun rúma ymisháttað slag av tilfar, herundir tekst og hagfrøðiligt tilfar. Royndartilfarið skal tilsamans fevna um fakligu málini. Hægst tríggir próvtakarar/próvtakaraeindir kunnu koma upp í sama próvtøkutilfarinum.
Próvtøkutíðin er 30 minuttir fyri hvønn próvtakara. Umleið 24 tíma fyrireikingartíð verða givnir próvtakara, tó ikki minni enn 24 tímar, at evna til synopsu. Um skúlin hevur gjørt av, at fyrireikingin kann fara fram í bólkum, velja próvtakararnir um teir vilja fyrireika seg í bólki ella einsæris. Ein próvtakaraeind er ein slíkur fyrireikingarbólkur, við í mesta lagi fýra próvtakarum, ella ein próvtakari, ið fyrireikar seg einsæris. Próvhoyringin fer fram einsæris.
Við støði í útflýggjaða fylgiskjalatilfarinum, týðandi kjarnaevni og tilfari funnið fram í fyrireikingartíðini, skal próvtakarin gera eina vandamálsorðing, evnað sum ein yvirskipaðan spurning, og sum framhald av hesum seta fram, kanna og døma um samfelagsfakligar vandamálsorðingar. Próvtøkan tekur støði í framløgu av synopsu próvtakarans (uml. 10 minuttir), síðani setur próvhoyrari útdjúpandi spurningar og faklig samrøða er millum próvtakara og próvhoyrara.
Próvtøkutilfar og próvtøkuspurningar verða send próvdómaranum til góðkenningar í seinasta lagi 5 dagar undan próvtøku.
Dømingargrundarlag
Skrivlig próvtøka
Í dømingi verður dentur lagdur á, í hvønn mun próvtakarin lýkur tey málini, sum eru sett í lærugreinini.
Í próvdømingini verður dentur lagdur á at próvtakarin:
- dugir at greina og miðla á teimum taksonomisku stigunum í lærugreinini
- dugir at skjalprógva faklig samanheingi við støði í tilfari og við at nýta hjálparmiðlar
- dugir at nýta ástøði í frágreiðing um faklig samanheingi og menningarrák
- dugir at síggja faklig greiðsluevni í frásjón
- prógvar fimi í at viðgera taltilfar og við støði í hesum dugir at vísa á faklig samanheingi og menningarrák
- dugir at bera fram eina skilvísa, samanhangandi og fakliga grundgeving, og at gera niðurstøðu á einum neyvum og fjølbroyttum máli.
Givið verður eitt próvtal við støði í einari heildarmeting av samlaða avriki próvtakarans
Munnlig próvtøka
Próvhoyrt verður í ókendum, ótillagaðum tilfari, og tilfarið skal vera valt soleiðis, at tað í tema ella á annan hátt er knýtt at evnum, økjum o.tíl., sum arbeitt hevur verið við í undirvísingini. Tilfarið, ið er grundarlag undir munnligu próvtøkuni, skal í sínari heild síggja til, at øll faklig mál í lærugreinini eru umboðað.
Próvtakarin skal við støði í fakligari tilgongd og støðisførleikunum sýna evni sjálvstøðugt at leggja fram og viðgera tilfar við støði í próvtøkuspurningi/um. Hann skal sýna, at hann dugir at taka fram týðandi tættir í tilfarinum, seta teir í samband við tættir í undirvísningini og síggja próvtøkutilfarið í frásjón.
Í dømingini verður dentur lagdur á at próvtakarin:
- dugir at orða og skjalprógva eitt fakligt greiðsluevni
- hevur fakligt yvirlit, so viðkomandi dømi, faklig vitan, hugtøk og ástøði frá fleiri lærugreinum verða nýtt á sjálvstøðugan hátt
- sýnir samanheingi og dýpd, tá ið hann nýtir vitan, hugtøk og ástøði
- dugir sjálvstøðugt at at nýta vitan um samfelagsvísindalig háttaløg, tá ið metast skal um, hvørt umrødda tilfar er eftirfarandi
- megnar at umrøða og síggja eitt fakligt greiðsluevni í frásjón, og at grundgeva samanhangandi fyri einum sjónarmiði
- hevur fimi í seta saman og viðgera umfevnandi tilfar fyri at skjalprógva margfalt samanheingi, herímillum sýnir greiða fatan av hagfrøðiligum støddum og samanheingi
- dugir at miðla og greina á teimum taksonomisku stigunum í lærugreinini, við m.a. at nýta frøðiheiti.
Givið verður eitt próvtal við støði í heildarmeting av samlaða avriki próvtakarans.
Próvtalslýsingar
Skrivligt A-stig
Munnligt A-stig
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støðið undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Í undirvísingini er umráðandi, at førleikarnir at lurta, at tala, at lesa og at skriva renna saman í eina heild. Í teirri ávísu undirvísingargongdini ber til at leggja høvuðsdent á eitt av kjarnaøkjunum, tað kann vera sosiologi, hugmyndafrøði, búskap ella altjóða politikk.
Av stórum týdningi er tað, at kjarnaøkini umskarast, tá ið tað ber til og tá ið tað verður mett at vera hóskandi. Sum dømi kundu partar úr kjarnaøkinum hugmyndafrøði og politiskar skipanir verið samskipaðir við pørtum úr kjarnaøkinum altjóða politikkur og samstarv. Á tann hátt kundi vitan um altjóða viðurskifti og hugmyndafrøði verið við til at gjørt fatanina av samfelagsfrøðini meira fjøltáttaða.
Munnligi tátturin skal vera raðfestur høgt, og samrøðan er kjarnin í hesum tátti. Munnligar framløgur skulu skipast inn í undirvísingartilgongdina, so næmingurin stigvíst venur seg við at leggja fram. Dentur verður lagdur á, at næmingurin sameinir munnligar framløgur við egin skrivlig verk, nýtslu av KT-amboðum, ymiskar samskiftishættir o.s.fr. Á tann hátt verður retoriski førleikin hjá næminginum mentur.
Skrivligi tátturin skal eins og tann munnligi í stóran mun vera skipaður inn í dagligu undirvísingina og í fakligu heildina. Á henda hátt kann næmingurin menna seg í skrivitilgongdini og í stigum ogna sær góðar skriviførleikar. Somuleiðis skal verða borið so í bandi, at skrivlig avrik í øðrum lærugreinum eisini kunnu vera partur av skrivligum avrikum í lærugreinini samskiftistøkni. Umframt at hetta styrkir um tvørfakliga samstarvið, gevur tað næminginum eina greiðari fatan av týdninginum, skriviførleiki hevur fyri alt skrivligt samskifti, og samstundis mennir tað evnini hjá næminginum at orða seg bæði munnliga og skrivliga.
Stigvøkstur
Stigvøkstur merkir støðuga framtøku av einum lægri stigi á eitt hægri. Í læringartilgongdini verður farið frá tí lætta til tað torføra, frá tí einfalda til tað torgreidda og frá tí ítøkiliga til tað úrtøkiliga. Stigvøksturin er oftast tíðartreytaður. Undir stigvøkstrinum liggur eisini kravið um vaksandi ábyrgd og virknari luttøku. Umráðandi er í hesum sambandi, at ljós verður varpað á teir leiklutir, sum næmingur og lærari kunnu hava hvør sær. Samrátt verður um, hvat ið er best at gera, og hvussu hetta verður gjørt, so næmingurin fær ávirkan á undirvísingina og á sína egnu læring.
Stigvøksturin kemur serstakliga til sjóndar í teimum førleikamálum, sum lýst eru í námsætlanini. Málini lýsa framúravrikið (hægsta próvtal) og eru bindandi, soleiðis at skilja, at lærari og næmingur altíð arbeiða fram ímóti at náa teimum ásettu málunum so væl sum gjørligt. Fyri at tryggja stigvøkstur er neyðugt at sett verða ávegismál, sum hjálpa næminginum fram móti endaligu málunum. Umráðandi er eisini, at lærarin er tilvitaður um fortreytirnar hjá einstaka næminginum og tillagar undirvísingina eftir einstaka næminginum. Lærarin skal leggja undirvísingina til rættis, so næmingurin veit frammanundan, hvørji áveigsmálini eru. Næmingurin skal gerast tilvitaður um tey krøv, ið sett verða, so hann kann seta upp mál, umhugsa og leggja til rættis sína egnu menning. Næmingurin skal greitt fáa at vita, hvussu hann verður eftirmettur, og hvat metingarstøðið er.
At læra at læra
Næmingurin skal gerast tilvitaður um, hvat tað í grundini er at læra. Eisini skal næmingurin gerast tilvitaður um ymiskar læringarhættir, og hvat endamálið við læringini er.
Undirvísingin skal sostatt ikki bert savna seg um tað, sum lært verður, men eisini um, hvussu lært verður. Umráðandi er, at hugtakið læring verður lýst og viðgjørt í flokkinum, so næmingurin gerst tilvitaður um, hvat hugtakið ber í sær. Næmingurin skal regluliga gerast varugur við, hvussu læringartilgondin er ætlað, og hann skal verða eggjaður til at umhugsa sína egnu støðu í henni. Dentur verður eisini lagdur á heimaarbeiði og tann týðandi leiklut, hetta hevur í fakligu menningini.
Næmingurin skal frá fyrsta degi skilja týdningin av lærugreinini samfelagsfrøði. Tá ið arbeitt verður við ymiskum táttum í lærugreinini, verða ymiskir førleikar mentir. Næmingurin skal fáa fatan av, hvat hesir førleikar kunnu verða brúktir til, eisini uttan fyri skúlans gátt. Undirvísingin í samfelagsfrøði skal gera næmingin tilvitaðan um, at hann í lærugreinini mennist og gerst førur fyri at arbeiða greinandi og sjálvstøðugt. Eisini skal næmingurin verða tilvitaður um, at hann í lærugreinini samskiftistøkni mennir sær førleikarnar at koma til orðanna í nógvum ymiskum tekstsløgum og samskiftisstøðum.
Arbeiðshættir
Arbeiðshættir skulu veljast so, at teir eru við til at røkka teimum málum, ið sett eru. Í øllum kjarnaøkjum er umráðandi at leggja arbeiðið til rættis so, at ein líðandi stigvøkstur verður tryggjaður. Hetta verður m.a. gjørt við at týðandi tekstir og tekstsløg verða tikin upp í undirvísingina.
Í samfelagsfrøði skulu ymiskir arbeiðshættir verða nýttir so, at fjølbroytni í lærugreinini kann verða framt miðvíst. Arbeiðshættir kunnu fevna um lærarafyrilestur, einstaklingsverkevni, næmingaframløgur, samrøður í flokkinum, bólka- og toymisarbeiði, verkætlanarevni o.tíl. Tá ið arbeiðshættir verða valdir og lagdir til rættis, er eyðsæð, at lærarin hugsar um stigvøkstur í undirvísingarhættunum, har byrjað verður við lærarastýrdari undirvísing. So hvørt sum næmingurin búnast og gerst meira sjálvstøðugur, verður hesin lærarastýrdi undirvísingarformur at minka.
Næmingurin skal ikki einans duga at fyrihalda seg til boðskap úr tekstum, frá lærara og floksfeløgunum, men í eins stóran mun duga at miðla vitan og boðskap til lærara, floksfelagar og móttakarar uttan fyri flokshølið umframt skúlans gátt.
Arbeiðshættirnir eru tískil neyvt samantvinnaðir við serligum atliti at, hvussu bæði munnligi og skrivligi tátturin verða útintir.
Endamálið við teimum ymsu arbeiðsháttunum er at menna aðrar førleikar enn teir reint fakligu, tað eru førleikar sum t.d. at leita upp og ogna sær viðkomandi vitan, at granska, at arbeiða sjálvstøðugt, at seta sær mál og at arbeiða evnislagað og miðvíst, at arbeiða tíðaravmarkað, at samstarva, at samhugsa, at brúka og hugsa vitan í nýggjum høpi, at leggja til rættis og evna til eitt avrik, at gera uppgávuorðingar, at brúka ymisk háttaløg, at hugsa nýtt og verkseta, at hugsa djúpari og breiðari um ávíst evni, umframt at taka á seg ábyrgd og hava virðing.
Lærari má altíð gera sær sjálvum og næmingum greitt, hvat endamálið við ávísum arbeiðshátti er.
Samstarv
Lærugreinin samfelagsfrøði er partur av yvirskipaða kravinum um samstarv millum tvær ella fleiri lærugreinar. Samstarvast skal við ymiskar lærugreinar um ymisk evni, eitt nú menning av skapandi evnum og KT-førleikum.
Tvørfakligt samstarv kann vera meira ella minni bindandi – frá fullkomnari samkoyring millum lærugreinar við felags tímum og felags tvørfakligum verkætlanum, til bert at fevna um avtalur millum lærarar um at fylgjast í lesnaði (lesa parallelt), t.e. at taka upp somu evni í fleiri lærugreinum samstundis, og soleiðis geva næmingunum fleiri ymiskar tilgongdir til sama spurning.
Tvær høvuðsgrundgevingar eru fyri tvørfakligum samstarvi: 1) ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og 2) ein námsfrøðilig, ið snýr seg um skiftandi arbeiðshættir og at geva næminginum innlit í tvørfakligar samanhangir.
Tvørfakligt samstarv skal hjálpa næminginum at síggja lærugreinirnar sum partar av størri heild og letur samstundis upp fyri øðrum og víðari sjónarmiðum. Harumframt eru evnini at samstarva og síggja samanhangir avgerandi, tá ið næmingurin fer undir víðari lestur ella út á arbeiðsmarknaðin.
Skrivlig avrik
Skrivligi parturin letur upp fyri tvørfakligum samstarvi og við tí øðrvísi skrivligum avrikum. Heldur enn at lata eitt avrik inn, bara í samfelagsfrøði, kann talan verða um tvørfakligt samstarv.
Næmingurin skal hava venjing í at skriva so, at hann eisini skrivliga kann vera partur av toymisarbeiði og verkætlanum. Á tann hátt kann næmingurin mennast til at geva og taka ímóti viðmerkingum til skrivligu uppritini, sum verða løgd fram, á mennandi hátt. Kunningartøknin letur upp fyri munagóðum og ítøkiligum møguleikum í sambandi við vegleiðing og umrøðu í sjálvari skrivitilgongdini.
Arbeitt verður við uppgávum og verkætlanum, har dentur bæði verður lagdur á arbeiðsgongd og úrslit.
Samrøða
Munnlig framseting hevur reglur og lýsingar, sum næmingurin skal duga at nýta og framhaldandi menna. Skúlin skal tí leggja dent á frásøgn og málburð, og við hesum eggja til forvitni og skapa áhuga fyri móðurmálinum sum intellektuelt amboð, ið skal víðka sjónarringin hjá næminginum. Allir flokkar skulu tí gera royndir við málinum, eitt nú við sínamillum tosi og við tí at siga frá.
Skúlin skal vera so rúmur, at til ber at tosa um kenslur, evni, hugtøk og hendingar í gerandisdegnum. Arbeiðast skal við tí at lurta og tí at vera umhugsin øll skúlaárini, samstundis sum orðaval og talugávur mennast. Næmingurin skal sleppa at royna veruligar eins væl og gjørdar samrøður. Floks- og bólkakjak skal javnan eftirmetast so, at næmingarnir gerast tilvitaðir um, hvat tað er, sum fær tosið á glið og samrøðuna ella orðaskiftið at rigga og ganga væl.
Lívlong læring
Umráðandi er, at næmingurin gerst tilvitaður um samfelagsliga og persónliga týdningin av tí menniskjaliga og samfelagsliga tilfeingi, útbúgving er. Tí skulu næmingar eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin til at læra nýtt alt lívið.


c: text/html

text:
Líknandi greinar
Alma Petersen leggur eftir pensjónsnýskipanini hjá samgonguni
“Tað er forferdiligt at tey ætla at skerja grundupphæddina” Hettar sigur Alma Petersen um pensjónnýskipanina hjá okkara samgongu. “Okkara eldru hava skapt okkum samfelagið. Vit kenna tað sum okkara skyldu at tryggja teimum eitt gott og virkið lív á eldri árum.” leggur Alma aftuat. Sí samrøðu niðanfyri Alma Petersen om pensjónsnýskipanina – Tað er forferdiligt Les meira…
Hvør ber hvør annars byrðar
Hvør ber hvør annars byrðar Tað tykist, sum kemur tað óvart á Høgna Hoydal, fiskimálaráðharra, at tá ið hann leggur stein oman á byrðu hjá fiskiflotanum, so ávirkar tað manningarnar. Gamalt var, at ungur nemur, gamal fremur – men kanska skuldu vit ungu mint Høgna Hoydal á, at tá ið farið verður frá eini skipan, Les meira…
Konsert v/Kirkjukór- og Kallakór Vopnafjarðar úr Íslandi í kvøld kl. 18.00 í Christianskirkjuni
Fríggjakvøldið, 13. apríl kl. 18.00, verður konsert v/Kirkjukór- og Kallakór Vopnafjarðar í Christianskirkjuni. Kórleiðari er Guðjón Böðvarsson. Kórini framføra kirkjuligar kórsatsir, Íslendskar fosturlandssangir, umframt onkrar negro spirituals. Hjartaliga vælkomin á konsert fríggjakvøldið kl. 18.00.

robotstxt: allowed

filter: keep


text:
Útgivið tann: 08.10.2013
Um týðiligan og ótýðiligan framburð (Jógvan í Lon Jacobsen)
Skrivað hevur: Jógvan Andersen
Hesir málbitar eru eisini ætlaðir fjølmiðlafólki, tí skulu útvarpsfólkini fáa eina heilsan í morgun. Vanligt er í dagligari talu, at annað av tveimum eins ella næstan eins stavilsum dettur burtur, meðan tað eftirverandi stavilsið verður stavilsisberandi, tað verður drigið eitt lítið sindur á tað í staðin. Men upplesarar í útvarpinum eiga ikki at lesa soleiðis, teir eiga at hava týðiligan framburð og ikki skunda sær so nógv við upplestrinum. Ofta hoyra vit upplesarar siga eitt nú: regn og ‘toligt’ sýni; men her dettur eitt stavilsi burtur í orðinum toluligt, tí tann týðiligi upplesarin sigur: toluligt sýni; tann ótýðiligi upplesarin sigur t.d. nú vit tosa um ‘fiskivinna’, tann týðiligi upplesarin lesur harafturímóti: nú vit tosa um fiskivinnuna; ‘á fundnum í nevndni’ átti at verið lisið á fundinum í nevndini.


text:
LÓGIR FYRI RÓÐRARSAMBAND FØROYA, RSF
Grein 1
Róðrarsamband Føroya, RSF, er ein samgonga av øllum feløgum í ÍSF, ið íðka róður. RSF hevur við formanni sínum sæti í stjórn ÍSF. RSF er hægsti myndugleiki í øllum róðrarviðurskiftum.
Grein 2
RSF hevur til endamáls at menna og skapa áhuga fyri róðri og at vera stuðul hjá feløgum í samarbeiðnum sínámillum, umframt at umboða róður á alheims stigi og í alheims og millumlanda róðrarsamgongum.
Grein 3
Ítróttarfelag, ið er limur í ÍSF, og sum íðkar róður, skal gerast limur í RSF.
Umsókn um limaskap verður at senda RSF, ið ger av, um felag kann gerast limur. Útmeldan av felag skal eisini sendast RSF.
Felag skal boða frá, hvørjar litir, felagið ætlar at nýta til bátarnar, og RSF skal góðkenna hesar.
Um felag vil skifta lit, skal skrivlig umsókn sendast RSF til viðgerðar.
Tað er ikki loyvt bátum at hava lýsingar á bátunum í FM-róðri.
Tað er ikki loyvt at broyta nakað við bátinum frá upprunastandi uttan við loyvi frá RSF.
Grein 4
Hægsta vald RSFs er aðalfundurin, sum verður hildin áðrenn 1. apríl, og skal verða fráboðaður feløgunum skrivliga umvegis teldupost minst tveir mánaðar frammanundan við hesi dagsskrá:[1]
1. Val av orðstýrara, ið helst skal verða løgfrøðingur.[2]
2. Formaðurin greiðir frá virki sambandsins í farna ári.
3. Kassameistarin leggur fram grannskoðaðan roknskap.
4. Innkomin mál.
5. Ásetan av stevnudagfesting til næsta kappingarár.
6. Ásetan av atgongumerkjaprísi.[3]
7. Val av nevndum og eykamonnum.
8. Ymiskt.
Roknskapur sambandsins gongur frá 1. januar til 31. desember.
Grein 5
Hvørt felag kann senda trý umboð til aðalfundin. Eingin kann á aðalfundi umboða róðrarfelag, uttan at hava verið limur í felagnum í minsta lagi ein mánað, og uttan at hava limagjalds- og onnur limaviðurskifti síni í lagi.
Harafturat skal felag hava luttikið við í minsta lagi einari manning í tveimum FM-róðrum undanfarnu trý kappingarárini.
Einki felag kann atkvøða á aðalfundi, uttan at hava síni peningaligu og umsitingarligu viðurskifti í lagi við ÍSF og RSF.
Á aðalfundinum ber ikki til at atkvøða við fullmakt.
Tey feløg, sum ikki møta á aðalfundinum, fáa ongan pening úr stevnugrunninum. Felag, ið hevur havt og hevur stevnu, hevur møtiskyldu.
Grein 6
Atkvøðurætt á aðalfundinum hava feløgini við einari atkvøðu hvørt og nevnd RSFs við einari atkvøðu.[4]
Dómsnevndin, grannskoðarin og starvsnevnd ÍSFs hava talurætt og rætt til at seta fram uppskot.
Grein 7
Á aðalfundinum kunnu lógaruppskot ikki verða viðgjørd ella lógarbroytingar gjørdar, uttan at tær standa á fundarskránni. Broytingar til innkomin lógarmál kunnu ikki viðgerast uttan so, at broytingin er skrivliga fráboðað nevnd RSFs 8 dagar áðrenn aðalfundin.
Uppskot um lóg og lógarbroyting skulu vera nevndini hjá RSF í hendi í seinasta lagi 30 dagar áðrenn aðalfundin.
Uppskot í samband við nevndarval skulu somuleiðis vera nevndini í hendi í seinasta lagi 14 dagar áðrenn aðalfundin.
RSF skal senda innkomnu uppskotini út til feløgini í seinasta lagi 21 dagar áðrenn aðalfundin. Broytingaruppskot skulu verða RSF í hendi í seinasta lagi 14 dagar áðrenn aðalfundin. Broytingaruppskotini skulu sendast útaftur av RSF í seinasta lagi 8 dagar áðrenn aðalfundin.
Fyri at uppskot skal vinna sømdir á aðalfundi, skal meira enn helmingurin av teimum møttu, sum hava atkvøðurætt, atkvøða fyri. Stendur á jøvnum, er atkvøða formansins avgerandi.
Eru tvey ella fleiri uppskot um sama mál, verður atkvøtt um øll uppskot. Tað, sum fær flestar atkvøður, verður samtykt. Stendur á jøvnum millum tvey ella fleiri uppskot eftir fyrstu atkvøðugreiðslu, verður atkvøtt av nýggjum um hesi uppskot. Stendur enn á jøvnum millum tvey ella fleiri uppskot, er atkvøða formansins avgerandi.[5]
Eykaaðalfundur kann verða hildin, um nevndin ynskir tað, ella um helvtin av feløgunum ynskja tað. Og skal vera fráboðaður feløgunum skrivliga og við lýsing í bløðum minst 5 dagar frammanundan við hesi dagskrá:
- Val av orðstýrara
- Innkomin mál
Grein 8
Hægsti mynduleiki felagsins er aðalfundurin. Dagligu leiðsluna av RSF hevur nevndin.
Í nevndini sita formaður, næstformaður og fýra nevndarlimir. Stendur á jøvnum við atkvøðugreiðslu, er atkvøða formansins avgerandi.
Formaður og næstformaður verða valdir einsæris á aðalfundinum til at sita í tvey ár, soleiðis at teir verða valdir annaðhvørt ár.
Valdir verða tveir nevndarlimir annaðhvørt ár til at sita í tvey ár, og tveir annaðhvørt ár til at sita í tvey ár.
Valdir verða tveir tiltakslimir at sita eitt ár.
Aðalfundurin velur 3 limir í dómsnevnd, sum arbeiðir sambært reglugerð fyri dómsnevndir hjá ÍSF.
Nevndarlimir fáa onga løn fyri starv sítt.
Nevndin skal útinna viðtøkur, sum gjørdar eru á aðalfundi.
Nevndin er í dagliga virkinum hægsti mynduleiki RSF. Nevndin velur eina trímannanevnd, sum hevur øll fíggjarlig viðurskifti um hendi.
Nevndin hevur heimild til at seta undirnevndir, um neyðugt við limum uttan fyri RSF. Reglugerð um virksemi hjá undirnevndum skal gerast av nevndini. Nevndin hevur heimild at broyta avgerðir, sum eru tiknar av undirnevnd. Somuleiðis er heimilað nevndini at gera aðrar reglugerðir, ið viðvíkja kappróðri.
Grein 9
Nevndin sendir limafeløgunum og[6] ÍSF árliga frágreiðing um virki sambandsins.
Grein 10
RSF er uttanveltað í politiskum, sosialum og átrúnaðarligum spurningum.
Grein 11
Fíggjarliga grundarlagið er inntøka av luttøkugjaldi og parti av landskassastudningi o.ø.
Grein 12
Rógva í FM-róðri kunnu tey, ið til eina og hvørja tíð lúka tær av ÍSF og RSF settu reglur.
Grein 13
Uppskot um at taka av RSF kann bert leggjast fram á aðalfundi. Fyri at vinna sømdir, skal uppskotið samtykkjast av 3/4 av teimum, ið atkvøðurætt hava, samstundis sum í minsta lagi 3/4 av feløgunum eru umboðað.
Møguligar ognir falla ÍSF at umsita, til RSF verður endurstovnað.
Seinast broytt 25. mars 2017
Dagført á heimasíðuni mars 2018
[1] Broytt á aðalfundi í 2017
[2] Broytt á aðalfundi í 2015
[3] Varð á aðalfundi í 2015 broytt frá 80kr til 100kr
[4] Broytt á aðalfundi 2015
[5] Nýtt reglubrot komið inn á aðalfundi í 2016
[6] Broytt á aðalfundi í 2015


text:
Søgnin er, at langt aftur í tíðini gingu tveir stórir bátar út frá Selatrað.
Nakað út á árið gjørdist einaferð so illa við, at annar báturin kom at sakna ein mann í fulla bátskipan. Eingin var at fáa í bygdini, og fingu teir tá ein mann úr Sevlendi á Strondum at rógva út við teimum. Hann gekk, hvørja ferð ið útróður var væntandi, yvir í Kolbeinagjógv, og har var hann so tikin við.
Ein morgun hevði hesin sevlendimaður bíðað nakað leingi eftir bátsfeløgum sínum. Beint áðrenn tað degnaði, sá hann bát leggja inn til klettin, har hann plagdi koma at landi. Hann fór út á klettin, tók ímóti og leyp so alt fyri eitt inn í bátin og inn á sessin, har hann vanliga plagdi at sita.
Tá ið tað lýsti, sá hann, at hann kendi ongan av bátsfeløgum sínum.
Lítið og einki varð skift av orðum á vegnum. Hvør maður sat við síni ár, og sevlendi-maðurin sat umframt og hevði sínar tankar um hesa ferð.
Tá ið teir vóru komnir út á hav, bað hann, ið sýndist at vera formaður, hinar um at kasta niður. Sjálvur sat hann við árarnar og andøvdi.
Væl var at draga, og hvønn fisk, sevlendimaðurin dró, skar formaðurin niður á nakka.
Eftir stuttari tíð høvdu teir fingið so mikið, at báturin var vorðin nóg tungur. Og so varð róð heim aftur.
Fyrsta orðið, ið sagt var til sevlendimannin, kom frá formanninum, tá ið teir á heimvegnum vóru komnir norð fyri Kolbeinagjógv. Hann spurdi, hvat ið sevlendimaðurin helt um henda dagin.
“Tungur er tigandi róður”, svaraði hann aftur, men helt annars fyri, at hann ongantíð hevði verið við at floytt bát so skjótt sum henda dagin.
So varð lagt at landi í sama staði, har ið hann var komin við. Hann fór fram og tók ímóti. Og hinir kastaðu so upp á land tann markaða fiskin. Men áðrenn hann koyrdi bátin frá landi, segði hann, at hvastið sítt lá eftir á remmuni, og bað formannin handa sær tað.
Tá segði formaðurin: “Tað var eydna tín, at tú bað um tað og nevndi tað hvastið”, og hvastið var flýtt honum upp í hondina. So fór báturin út frá aftur.
Sevlendimaðurin fór nú niðan eftir leypinum, sum hann um morgunin hevði sett uppi undir bakkanum; hann fekk sær samtíðis ein bita. Men tá ið hann kom oman aftur eftir veiðini, var eingin fiskur at síggja.
Hann helt tá hart fyri seg sjálvan: “Ongantíð hava huldumenn borið orð fyri at verið óærligir.”
Síðani fór hann nakkalangur til hús. Men tá ið hann kom inn í roykstovuna, lá fiskurin á gólvinum.
Andreas Weihe: “Søga og søgn”, 1933


text:
Ingi Samuelsen
21.08.2017 - 10:30
Ítróttur > Ítróttur > Fótbóltur
Hóast møguleiki er at taka 23 mans við til landsliðshópin, sum í komandi viku fer til Porto at spæla móti Portugal, so telur føroyski hópurin bert 21 mans.
Lars Olsen kunngjørdi í dag landsliðshópin til teir báðar komandi dystirnar: Útidystin móti Portugal hósdagin 31. august og heimadystin móti Andorra sunnudagin 3. september.
- Eg havi valt at taka 22 mans út hesaferð. So fáa vit at síggja um vit fáa brúk fyri einum manni í hópin afturat, men hann verður so ikki tikin fyrr enn vit koma heimaftur úr Portugal, segði Lars Olsen á tíðindafundinum.
Harafrurat kemur ein av leikarunum ikki við til Portugal. Tað er veteranurin á landsliðnum, Fróð Benjaminsen úr Víkingi. Fróði Benjaminsen hevur, orsaka av arbeiði, ikki kunnað verið við á landsliðnum seinastu dystirnar.
- Tíbetur kann Fróði vera við okkum aftur. Tó hevur hann ikki møguleika at koma við til Portugals, segði Lars Olsen.
Fegnast um at Róaldur nú er við
Aftur hesaferð eru nakrir leikarar, ið ikki kunnu vera við. Hallur Hansson, Horsens, og Sonni Ragnar Nattestad, Molde, eru framvegis skaddir, tó at báðir nú eru byrjaðir at venja. Somuleiðis hava Páll Klettskarð, KÍ, Finnur Justinussen, Fremad Amager, og Bárður Hansen, NSÍ, eisini verið darvaðir av skaðum. Johan Troest Davidsen, HB, kann ikki vera við orsaka av arbeiði.
Hinvegin, so er Jóan Símun Edmundsson klárur aftur eftir leikbann. Og so hevur Róaldur Jakobsen boðað frá, at hann kann spæla fyri landsliðið aftur eftir at hava verið forðaður orsaka av lesnaði – nakað, sum landsliðsvenjarin serliga fegnast um.
Teir 22 menninir, sum vórðu tiknir út í dag, eru hesir:
Málverjar: Gunnar Nielsen, FH Hafnarfjørður, Teitur M. Gestsson, HB, og Símun Rógvi Hansen, NSÍ.
Verja: Jónas þór Næs, ÍBV Vestmannaoyggjar, Viljormur Davidsen, Vejle, Atli Gregersen, Víkingur, Rógvi Baldvinsson, Bryne FK, Hørður Askham, KÍ, Odmar Færø, B36 og Ári Mohr Jónsson, HB.
Miðvøllur: Kaj Leo í Bartalsstovu, ÍBV Vestmannaoyggjar, Gilli Rólantsson, SK Brann, René Shaki Joensen, Grindavík, Fróði Benjaminsen, Víkingur, Sølvi Vatnhamar, Víkingur, Pól Jóhannus Justinussen, NSÍ, Eli Falkvard Nielsen, B36, Karl Løkin, NSÍ, og Róaldur Jakobsen, B36.
Álop: Klæmint A. Olsen, NSÍ, Patrik Johannesen, B36, og Jóan Símun Edmundsson, OB Odense.
(rættað kl. 11.22)


text:
Ummæli í Dimmalætting 15. august 2008.
Endurgivið við loyvi høvundsins.
Innihaldið í nýggja Vencili bendir á, at eisini í komandi árum verða yrkjararnir munandi fleiri enn prosahøvundarnir í føroyskum bókmentum.
Upprunaliga ætlanin við Vencili hesaferð var, at føroyskir debutantar skuldu sleppa at royna seg, t.v.s. skuldu einsamallir fáa rúmd í tíðarritinum, bert órógvaðir av einstøkum týðingum. Men helst hevur tað gingið striltið við at fáa inn tilfar frá debutantum, tí Vencil kom ikki út fyrr enn í juni, nógv seinkaður, og av teimum 83 síðunum fylla debutantarnir bert 23. Restin er týðingar, og fleiri av hesum eftir ritstjórarnar sjálvar (sum gera eitt stórt og týdningarmikið arbeiði). Harumframt sýnist tilfarið frá debutantunum at prógva, at yrkingin framvegis stendur sterk í føroyskum bókmentum. Ikki ein einasta stuttsøga er komin við, men í alt tíggju yrkingar og so tríggjar ritroyndir – hóast alt.
Ofta verður tikið til, at tað eyðkennir ung bókmentamál, at nógvar yrkingar verða skrivaðar og fáar stuttsøgur og skaldsøgur. Men um tað er orsøkin til stuttsøgutrotið, er ilt at siga, tí fleiri av meira tilkomnu yrkjarunum og rithøvundum í Føroyum hava seinnu árini hava givið út stórar skaldsøgur, t.d. Jóanes Nielsen, Carl Jóhan Jensen, Bergtóra Hanusardóttir og Gunnar Hoydal, og í 2005 gav ungi rithøvundurin Elias Askham út skaldsøguna “Messias II”.
Misjøvn dygd
Tað sæst týðiliga, at ritstjórarnir á Vencili halda fast um, at innihaldið skal hava ávísa dygd, men dygdin er misjøvn. Av debuterandi yrkjarunum tykist Sissal Kampmann skara framúr. Hennara yrkingar lýsa ósentimentalt ógvisligar sinnisrørslur og undran. Myndirnar eru sterkar og klárar og sipa til landsløg ella mannakroppin – okkurt slag av kropsligum arkitekturi er í yrkingunum, og sannkenningin tekur støði í kroppinum. Ein frakki verður t.d. nýttur sum metonym, ikki sum metaforur, t.v.s. hóast myndamál eyðkennir yrkingarnar, eru vit í nánd av tí ítøkiliga: “Tín skitni frakki./Stóru holini/eins og tey í minninum/tosa við tey/ið ganga framvið”. Eisini yrkingin eftir Anniku Skaalum, við heitinum “11.september”, er original og meiri margtýdd, enn ein skundigur lesari kanska í fyrstu atløgu gevur sær far um. Aðrar av debutantyrkingunum minna í so nógv um túnatos sett upp sum yrking – ikki heilt uttan fynd, men bert tíðin kann vísa, um ungu yrkjararnir hava annað og meir í sær.
Ritroyndirnar byggja á góð hugskot, men eru sum heild heldur leysar, tær eru í grundini (alt ov almannakendar) hugleiðingar og ferðafrásagnir og mangla tað hugtoyggjandi perspektiv, ið eigur at eyðkenna eina ritroynd.
Forvitnisligar týðingar
Fleiri forvitnisligar týðingar eru, m.a. hevur Hanus Kamban (sum sanniliga fær nógv av skafti) týtt gátuføra kult-klassikaran um menniskjans máttloysi “The Music of Erich Zahn” (á føroyskum “Tónleikurin hjá Erich Zahn”) eftir H.P. Lovecraft, og Sámal Kristian Jacobsen hevur týtt Hemingway. Flestum kunnugt er stílurin hjá Hemingway eyðkendur – nakin og neyvur. Sámal Kristian Jacobsen fær sum heild hegnisliga endurgivið stílin á føroyskum, einki er at finnast at, men okkurt er kanska at kjakast um. Tá høvuðspersónurin Liz at enda í søguni fer til hús, vónbrotin og ørkymlað, stendur t.d. í enska upprunatekstinum (í hvussu er í endaligu og algongdu útgávuni): “A cold mist was coming up through the woods from the bay”. Ì føroysku týðingini er tað blivið til: “Kaldur mjørki fylgdi henni upp millum trøini frá vágni”. Her er kanska meira talan um umskriving enn umseting.
Fremst í Vencili er ein stuttsøga eftir Úlfur Hjörvar, sum Carl Jóhan Jensen hevur týtt. Søgan, ið er stuttliga speisk, snýr seg um málfrøðing, sum gongur til grundar í leitanini eftir sjáldsomum orðum. Pauli Nielsen hevur úr enskum týtt stuttsøgu eftir Murakami og er kanska um at gerast eitt slag av føroyskum umboðsmanni fyri japanska metseljaran (fyrr í ár gav Pauli Nielsen út skaldsøguna “Sunnan fyri markið” eftir Murakami í egnari týðing). Áhugavert er eisini at síggja nýggjan týðara, Helgu Hermansen, sum hevur týtt tvær yrkingar (við óhugna og gálgaskemti) eftir íslendska Syndri Freysson.
Gott suppukjøt
Samanumtikið enn ein góður Vencil, men tó satt at siga eitt sindur visin, meira at meta sum lætt og gott suppukjøt enn steik. Kanska var tað í so djarvt í so lítlum umhvørvi sum okkara at avmarka upprunatilfarið til debutantar.
Bergur Djurhuus Hansen


text:
Camping túrur á Tvøroyri Camping 21-24 apríl 2016
Hóskvøld og bíða eftir Smirol
Vit vóru so mikið tíðliga at vit fóru niðan til Kasper at fáa okkum búrgara
So erú vit umborð
Her er eitt fínt campingpláss
Vatn og eitt vask, men manglaði vatn har man tømir rottangan
Fríggjamorgun og vit eru í Vági við Gudmundi, hann vil verða her :)
Fríggjadagin var sera gott veður
So er grillin tendra
Minnisvarðin
Her var væl uppmerkt hvat gekk fyri seg :o)
Her eru vit inni hjá Kristinu og Andrass
So í okkara vogni :o)
Sangur
Niels Petur og Yvonna á vitjan :)
Niels Petur veit nógvar góðar :)
Leygardagin var búffe í TB húsinum, sum nú hoyrir til campingplássi
Kongaspæl er ikki so gali :)
Delta Seafood byggir út
Varðin Pelagic
Smirol og campingplássi á Tvøroyri
Minnisvarðin yvir Pól F Joensen
Bobby hevði góðar dagar, nógv børn at spæla við
Sunnudagur og vit fara at gera klárt, ætlað okkum norð í dag
Vit eru einar 4 tímar áðrenn Smiril siglur, men vit koyrdu beina leið umborð


text:
Orð og lag: Aage Samuelsen
Týtt: Kajfinn Hammer
Upprunaheiti: Jeg er herlig løst og fri
1. Eg kann aldri, aldri gloyma, tá eg fann frið við Guð,
tá mín sál varð endurfødd,
og í brúðarklæði klødd.
Tá mín skitni búni reinsaður varð gjøgnum Jesu blóð,
og Hann gav mær lív og frið í yvirflóð.
Niðurlag: Nú er sál mín frelst og frí
frá tí snaru hon var í;
náðarsólin bjørt upprann,
sælan frið við Guð eg fann.
Gerst mín leið ein táradalur, ger Guð hann til kelduvað,
sorgartónar umbroytast til gleðilag.
2. Nú eg Jesusi vil fylgja á lívsins smala veg,
sjálvt um trong enn gerst mín leið,
lyftisstjørnur slokna ei.
Skjótt eg Konginum skal møta, sum eg her á havi trúð,
eg skal leiðast fram til Hann í veitslus¬krúð.
3. Vegur mín ber upp á tindar og djúpt í trongan dal,
ja, frá gleði og til sorg,
men til síðst til Himnaborg.
Har skal brúðarveitslan haldast og eg skal vera við,
henda vissan fyllir meg við djúpum frið.


text:
Ingi Samuelsen
22.01.2018 - 09:26
Í gjárkvøldið hoyrdist aftur ein spreinging í býarpartinum Rosengård í Malmö, upplýsir Sveriges Radio.
Einki er tó frætt um, at nakar kom til skaða av spreingingini nærhendis ein skrivstovubygning, um 21-tíðina.
Býarparturin, sum er kendur fyri sínar nógvu útlendsku tilflytarar, hevur verið nógv frammi í miðlunum í seinastuni fyri skottilburðar, spreingingar og stríð millum vápnað harkalið – bandar.
Bert 100 metrar frá skrivstovubygninginum, har spreingingin var sunnukvøldið, liggur ein løgreglustøð.
Mikudagin sprongdist ein bumba framman fyri hesa løgreglustøðina, og sambært løgregluleiðsluni var talan um eitt beinleiðis álop á løgregluna. Fleiri akfør fingu skaða í spreingingini mikudagin.
Hildið verður, at talan var um eina handgranat, ið varð tveitt móti politistøðini.
Vaksandi lógloysið hevur loypt ræðslu á nógvar sviar, og peikað verður nú eftir tilflytingini til Svøríkis, tí tað er ein sann roynd, at tað eru tilflytarar, ið verða hildin at standa fyri størsta partinum av harðskapinum.
Í fjør vórðu 40 fólk í Svøríki skotin til deyðis, og 135 vórðu særd. Stefan Löfven, forsætisráðharri, segði fyrr í mánaðinum, at tað ikki kann útilokast, at herurin verður settur inn fyri at støðga harðskapinum, skrivar Ritzau.


text:
Ílegur og sjúkur
Ílegur
Ílegurnar eru tann grundleggjandi arviliga eindin. Fleiri ílegur virka sum ’uppskrift’ til eitt ávíst protein, t.d. eitt enzym. Proteinini eru grundleggjandi fyri eginleikarnar hjá kyknunum, og harvið funktiónirnar hjá livandi verum, og kunnu t.d. vera avgerandi fyri, um kyknur uppføra seg sum livrakyknur ella nervakyknur. Ílegurnar telja bert 1-2 % av okkara DNA.
Ikki-protein-kodandi DNA
Tað DNA’ið, ið leyp av, varð kallað ”junk-DNA”, tí hildið var, at tað ikki hevði nakra ávirkan á funktiónina hjá einari organismu. Við granskingini seinastu áratíggju hevur man tó funnið fram til, at DNA kann hava týdningarmiklar biologiskar funktiónir, hóast tað ikki eru kotur fyri protein, t.d. fyri reguleringina av hvussu aktivar ymiskar ílegur skulu vera. Tí kunnu mutatiónir í ikki-proteinkotaðum DNA eisini hava ein leiklut fyri menningina av eini sjúku.
Hvør ílega finst vanliga í fleiri ymiskum variantum hjá fleiri ymsum individum – í fleiri førum langt yvir hundrað – tí at hvør ílega kann variera fyri hvønn av teimum einstøku basunum. Nakrir av hesum íleguvariantunum kunnu darva funktiónina av tí proteininum, ílegan er koda til. Tað kann elva til, at persónurin verður sjúkur ella verður lættari sjúkur. Variatiónirnar koma av tilvildarligum mutatiónum í DNA’num, tað vil siga útskiftingar av teimum ”bókstavum”, ið DNA’ið stendur av. Mutatiónir kunnu m.a. henda við ávirkan frá orkuríkari stráling, so sum tað ultravioletta ljósið frá sólini, men fyri at vera arviligar skulu mutatiónirnar henda í kynskyknunum.
Av tí at genom innihalda stórar mongdir av informatión, er størsta avbjóðingin at finna tær týdningarmiku variatiónirnar í ”sátuni”. Bioinformatik software hjálpir við sorteringini. Hon (softwarin) kann hjálpa við at leita eftir vælkendum íleguvariantum ella ávisum formum fyri mutatiónum.
Mutatiónirnar verða deildar upp í ymsar týpur, har nakrar hava meira lyndi til at broyta ella heilt oyðileggja ílegufunktiónirnar. Til dømis viðføra sokallaðar non-sense mutatiónir (”stop-mutatiónir”) vanliga ílegur, ið hava brek. Um granskarin biður telduna vísa allar non-sense mutatiónir, vil úrslitið sum kunnugt oftast vera ein listi við umleið 100 ílegum. Av tí sama verður uppgávan at finna fram til tí ella tær mutatiónir, ið elva til sjúku, nógv lættari. Tann, ið leitar, vil samstundis eisini fáa innlit í onnur álvarsom sjúkuyvirlit, t.v.s., at man far tilvildarligar finningar. Tann, ið kannar, kann eisini royna at sleppa undan hesum við tøkniliga at minka um talið av ílegum, ið vístar verða, men vil tá í fleiri førum eisini minka um møguleikan fyri at avgera sjúkuna hjá sjúklinginum.
Upprunalig kelda: Det Etiske Råd Trýst her
Ílegur og sjúkur
Ílegur
Ílegurnar eru tann grundleggjandi arviliga eindin. Fleiri ílegur virka sum ’uppskrift’ til eitt ávíst protein, t.d. eitt enzym. Proteinini eru grundleggjandi fyri eginleikarnar hjá kyknunum, og harvið funktiónirnar hjá livandi verum, og kunnu t.d. vera avgerandi fyri, um kyknur uppføra seg sum livrakyknur ella nervakyknur. Ílegurnar telja bert 1-2 % av okkara DNA.
Ikki-protein-kodandi DNA
Tað DNA’ið, ið leyp av, varð kallað ”junk-DNA”, tí hildið var, at tað ikki hevði nakra ávirkan á funktiónina hjá einari organismu. Við granskingini seinastu áratíggju hevur man tó funnið fram til, at DNA kann hava týdningarmiklar biologiskar funktiónir, hóast tað ikki eru kotur fyri protein, t.d. fyri reguleringina av hvussu aktivar ymiskar ílegur skulu vera. Tí kunnu mutatiónir í ikki-proteinkotaðum DNA eisini hava ein leiklut fyri menningina av eini sjúku.
Hvør ílega finst vanliga í fleiri ymiskum variantum hjá fleiri ymsum individum – í fleiri førum langt yvir hundrað – tí at hvør ílega kann variera fyri hvønn av teimum einstøku basunum. Nakrir av hesum íleguvariantunum kunnu darva funktiónina av tí proteininum, ílegan er koda til. Tað kann elva til, at persónurin verður sjúkur ella verður lættari sjúkur. Variatiónirnar koma av tilvildarligum mutatiónum í DNA’num, tað vil siga útskiftingar av teimum ”bókstavum”, ið DNA’ið stendur av. Mutatiónir kunnu m.a. henda við ávirkan frá orkuríkari stráling, so sum tað ultravioletta ljósið frá sólini, men fyri at vera arviligar skulu mutatiónirnar henda í kynskyknunum.
Av tí at genom innihalda stórar mongdir av informatión, er størsta avbjóðingin at finna tær týdningarmiku variatiónirnar í ”sátuni”. Bioinformatik software hjálpir við sorteringini. Hon (softwarin) kann hjálpa við at leita eftir vælkendum íleguvariantum ella ávisum formum fyri mutatiónum.
Mutatiónirnar verða deildar upp í ymsar týpur, har nakrar hava meira lyndi til at broyta ella heilt oyðileggja ílegufunktiónirnar. Til dømis viðføra sokallaðar non-sense mutatiónir (”stop-mutatiónir”) vanliga ílegur, ið hava brek. Um granskarin biður telduna vísa allar non-sense mutatiónir, vil úrslitið sum kunnugt oftast vera ein listi við umleið 100 ílegum. Av tí sama verður uppgávan at finna fram til tí ella tær mutatiónir, ið elva til sjúku, nógv lættari. Tann, ið leitar, vil samstundis eisini fáa innlit í onnur álvarsom sjúkuyvirlit, t.v.s., at man far tilvildarligar finningar. Tann, ið kannar, kann eisini royna at sleppa undan hesum við tøkniliga at minka um talið av ílegum, ið vístar verða, men vil tá í fleiri førum eisini minka um møguleikan fyri at avgera sjúkuna hjá sjúklinginum.


text:
Hátíðarhald The Lizard Kings
Summi fólk halda á fram at liva, hóast tey eru deyð. Eitt av hesum menniskjum er karismatiski sangarin og yrkjarin í amerikanska tónleikabólkinum, The Doors, The Lizard King, Mr. Mojo Rising, Jim Morrison.
The Doors náddu at geva út seks plátur, fýra árini, teir vóru virknir, áðrenn Morrison fór foldum frá í parís, 27 ára gamal í 1971.
Mong kenna tónleikin hjá bólkinum, ørðvísi útsjóndina, upptraðkanina, liviháttin, røddina og provokeandi framferðarháttin hjá Morrison, men Morrison segði sjálvur, at hann fyrst og fremst var og ynskti at vera sæddur og góðtikin sum yrkjari. Men var hann tað, og um so var, hvør var hansara skaldaheimur.
Í samband við at fyrstu útgávurnar hjá bólkinum, The Doors og Strange Days hava fimti ár á baki, fer fer Poul Niclasen í tveimum sendingum at taka okkum við á ferð í mytiska heiminum hjá Jim Morrison og The Doors í eini tíð, ið var merkt av sterkum rembingum og stórum broytingum. Vit hoyra millum annað, hvør Morrison var, hvørjum hann var íblátur av, hvørjar hugsanir hann hevði um sína samtíð, og um hansara visiónir um framtíðina eru vorðnar veruleikar? Ikki minst fara vit at hyggja at hansara tekstum og yrkingum.
Yrkingasøvn eftir Jim Morrison:
The Lords - Notes on Vision og The New Creatures komu bæði út í 1969. The American Night kom út posthumt í 1978, sama ár sum An American Prayer. Wilderness: The Lost Writings of Jim Morrison, 1988.


text:
Birita Debes (1995) úr Ægir vann silvur í 50 rygg mánadagin í Danish Open. Samstundis tangeraði hon metið hon setti sama morgun, ið var
30.12. Gamla metið hjá henni frá EM í fjør var 30.60. Her síggja vit hana á bana 3.
VIDEO
Ida Lindborg (1994) úr Malmö Kappsimningsklubb vann gull við tíðini
28.93, og Maja Zawiszewska (1993) úr Wroclaw vann bronsu við tíðini 30.27.
Continue reading Video av Biritu Debes og føroyskt met í 50 rygg
Magnus Jákupsson úr danska felagnum MK 31 vann mánadagin 50 rygg í Danish Open við tíðini
25.92.
VIDEO
Nr 2 og 3 vóru Andreas Schiellerup (
26.11) úr Sigma Swim Birkerød og Måns Hjelm ( 26.68) úr Malmö Kappsimningsklubb.
Continue reading Video av Magnusi í 50 rygg
Eyðbjørn Joensen úr Susvim luttók í 50 firvald hálvfinaluni mikudagin í Danish Open. Tíðin hjá honum var
26.89. Føroyskt met er 24.69, sum Magnus Jákupsson eigur.
VIDEO
Astrið Foldarskarð úr Ægir setti mikudagin føroyskt met í 50 firvald í semifinaluni í Danish Open við tíðini
28.94 – eitt vet skjótari enn metið hon setti sama morgun ( 29.06). Astrið sæst á bana 6. Eisini hoyrist ein óð lítil genta, sum 8 ára gamli Bjarki roynir at hússja. Teir síðstu metrarnar slær Bjarki á ryggin á mær, so spentur hann er 🙂
VIDEO
Kristina Elin Thomsen úr Susvim luttók í B-finaluni í 200 firvald mikudagin. Tíðin hjá henni var
2:45.10. Føroyska metið er 2:43.19, sum Monika Biskopstø setti í 2010.
VIDEO
Birita Debes úr Ægir setti í síðstu viku tvær ferðir føroysk met í 100 rygg við tíðini
1:06.19. Her síggja vit hana í finaluni skírhósdag á bana 1.
VIDEO
Mikudagin svam hon somu tíð í hálvfinaluni. Tá legði hon harðari út, svam teir fyrstu 50 m á
31.87 í mun til 32.03 dagin eftir.
Continue reading Video av føroysk met hjá Biritu í 100 rygg
Turið S. Christiansen úr Ægir luttók skírhósdag í b-finaluni í 400 blandað í Danish Open. Tíðin hjá henni var
5:30.21. Føroyska metið er 5:27.85, sum Elspa Mørkøre setti í 2005.
VIDEO
Alvi Hjelm úr Ægir vann bronsu í 1500 frí við tíðini
16:11.88. Her síggja vit hann á bana 3. Vit síggja eisini Jón Bjarnason tosa við Rikke Møller Pedersen við 4 min og 15 sekundum.
VIDEO
Danin Anton Ørskov Ipsen (1994) vann gull, póllendingurin Kacper Klich (1994) vann silvur og Alvi (1996) vann sum sagt bronsu.
Continue reading Video av bronsuvinnaran Alva Hjelm í 1500 frí
Turið S. Christiansen úr Ægir luttók í B-finaluni í 200 bringu. Her síggja vit hana á bana 2 tætt við kamera. Tíðin hjá henni var
2:51.09. Føroyska metið hjá henni er 2:44.81.
VIDEO
Eina løtu seinni setti Rikke Møller Pedersen nýtt evropeiskt met í A-finaluni við tíðini
2:20.53. Her síggja vit hana á bana 4.
Continue reading Video av Turið og nýtt evropeiskt met í 200 bringu
Her síggja vit Guðrun Mortensen úr Susvim í 100 frí hálvfinaluni undir liðini av OL-stjørnunum Jeanette Ottesen Gray og Pernille Blume. Tíðin hjá Guðun var
27.66. Føroyska metið hjá Guðrun er 27.23.
VIDEO


text:
FINA hevur kunngjørt hetta skjal um kravtíðir til Olympisku Leikir 2020 í Tokyo, sum væl at merkja fyrst skal endaliga góðkennast í desember 2018. Fyri okkum føroyingar er tað mest áhugaverda, at Signhild Joensen úr Ægir hevur svomið skjótari enn kravtíðin í 200 metra ryggsvimjing!
Altjóða paralympiska nevndin kunngjørdi í gjár ætlaða talið av ítróttarfólkum og -greinum til Tokyo 2020, at tilsamans verða 4400 íðkarar og 537 heiðursmerkjagreinir í 22 ítróttum. Hetta er umleið somu tøl sum í Rio 2016, har tey vóru tilsamans 4328 íðkarar í 528 heiðursmerkjagreinum, men innanhýsis flytingar gera tó at svimjing fer frá 152 til 146 heiðursmerkjagreinir.
Altjóða olympiska nevndin IOC kunngjørdi í dag tær ítróttargreinar sum tey hava valt at leggja afturat skránna til OL í Tokyo í 2020, har tað fyri okkum í svimjingini er serliga áhugavert, at 800 metra frí fyri menn og 1500 metra frí fyri kvinnur nú eisini eru OL-greinar, umframt 4×100 blandað fyri mix lið (t.e. liðsvimjing við tveimum kvinnum og tveimum monnum á hvørjum liði).


text:
Á fundi við ísraelskar borgarstjórar
Annika Olsen hevur verið á fundi við borgarstjórarnar i Jerusalem, Tel Aviv og Haifa. Á ferðini í Ísrael hevur Annika Olsen, borgarstjóri, m.a. hitt borgarstjórarnar í trimum teimum størstu býunum í Ísrael, Jerusalem, Tel Aviv og Haifa.
Hetta fór fram sum liður í -- les meira
borgarstjóraráðstevnuni, sum hevur verið seinastu dagarnar í Ísrael, har borgarstjórar úr 40 londum hava luttikið.
Teir tríggir borgarstjórarnir, Nir Barkat í Jerusalem, Ron Huldai í Tel Aviv og Yona Havav í Haifa, greiddu frá møguleikum og avbjóðingum í teimum trimum býunum, og talan var um gevandi og áhugaverdar fundir. Teir tríggir borgarstjórarnir løgdu allir hvør í sínum lagi dent á útbúgving, íverksetan og nýggja tøkni sum eina fortreyt fyri framtíðar menning.
Ísrael hevur seinastu árini flutt seg langt fram á leið tøkniliga. Í Haifa, sum hevur umleið 300.000 íbúgvar, ganga 65.000 lesandi á teimum mongu lærustovnunum í býnum, og nógv verður lagt fyri at skapa íverksetarafyritøkum og nýggjum fyritøkum góð viðurskifti at virka í.
Býirnir leggja dent á sonevndar Smart City-loysnir, ið eru tøkniligar skipanir, ið eitt nú hava til endamáls at minka um almennu nýtsluna á el- og orkuøkinum, lætta um arbeiðið innan umsorganarøkið og breiða nýggja tøkni út til borgaran.
Ísrael er eitt tað mest framkomna landið i heiminum innan tøkni og smart city-loysnir. Eitt nú vitjaði borgarstjórarnir stóru fyritøkuna, Mobileye, ið framleiðir tøkni til sjálvkoyrandi akfør og tól til eitt nú sjónveik, ið lættir um gerandisdagin hjá teimum.
Mobileye hevur gjørt avtalu við fleiri bilframleiðarar um at menna tøknina, ið krevst fyri at gera sjálvkoyrandi bilar tryggar í ferðsluni, og felagið hevur gjørt avtalu við BMW, at í 2021 skulu 1000 sjálvkoyrandi bilar koyra i München við tøkni frá Mobileye.
- Samanumtikið hevur talan verið um sera gevandi vitjanir í Ísrael og hevur hetta knýtt sambondini landanna millum. Hóast Føroyar og Ísrael eru ólík samfeløg, gevur virkisfýsnið hjá ísraelskum fyritøkum stóran íblástur, og hetta taki eg við mær heim aftur í royndunum at gera Havnina til ein tryggari og betri bý fyri borgaran at búgva í.
Á myndini sæst Annika Olsen saman við borgarstjóranum í Tel Aviv.


text:
Føroyskar yrkingar á russiskum
Ein bók við russiskum týðingum av føroyskum yrkingum er útkomin á forlagnum “U Nikitskikh vorot” í Russlandi. Týðari er Olga Aleksandrovna Markelova. Olga las fyri nógvum árum síðan í Íslandi, og tá var hon á summarskeiði í føroyskum á Fróðskaparsetrinum saman við norðurlendskum studentum. Eina tíð las hon eisini í Danmark. Nú hevur hon verið heima í Russlandi nøkur ár. Johnny Thomsen hevur verið ráðgevi hennara í arbeiðinum at týða yrkingarnar. Skaldini, sum Olga hevur týtt eftir, eru Janus Djurhuus, William Heinesen og Chr. Matras. Týtt til føroyskt er heitið á bókini “Tey klassisku føroysku skaldini”.
Mentanargrunnur Landsins hevur stuðlað útgávuni.
- Skrivað hevur | Turið Sigurðardóttir
- Dagfesting | 04.06.2017
- Bólkur | Tíðindi


text:
Beint nú er Nón í útvarpinum. Tað er mentanarmikudagur og eg lurti aftur í dag, inniliga takksom sjálvandi, fyri at okkurt er til, sum eitur mentanarmikudagur. Hvønn tann einasta mikudag í vetrarskránni verða tveir heilir tímar brúktir uppá mentan, tað er jú ótrúligt... Og so mitt í øllum hesum áhugaverdu herligheitunum stingur onkur óflíggjaligur grumpy old tanki seg upp. Ásannandi, at grumpy er ómodernað í hesum jaligu tíðum, havi eg eitt sindur uppá tross gjørt mær hesar knarrutu tankar.
Til dømis um handan sangin, sum tey spæla í skrivandi stund - tað er hasin úthálaði sangurin hjá Leonard Cohen um at har er ein crack in everything, that´s how the light goes in. Av sonnum symbolikkur, so at øll kunnu vera við. Vertinnan í sendingini, Sissal Kampmann hevur júst tosað við tvær kvinnur í føroyska listafelagnum í Danmark og sum so ofta, tá talan er um list, er tónin ómetaliga jaligur fyri ikki at siga beinleiðis uppbyggiligur og endar samrøðan við einari hugnaligari áheitan á øll hesi ungu, sum tað ofta verður heitt á og sum eyðsýniliga sita kring landið og skapa. Eg veit ikki hvussu mong tey eru, men tey eru hjartaliga vælkomin at senda myndir av sínum tingum til nevndina í listafelagnum um tey hava hug og dirvi at framsýna. Tað er í lagi, men eg ivist í hvussu viðkomandi hetta er í mentanarmikudags-sendingini. Hesi ungu skapandi, lurta tey yvirhøvur eftir mentanarmikudags-útvarpi? Eg veit ikki og í øllum førum er tílíkt ikki viðkomandi fyri meg og eg eri nakað so týdningarmikið sum kjarnulurtarin hjá øllum mentanarmikudagssendingum og eg havi longu hoyrt hasa yvirlýsingina hjá Búa Dam um samfelagsuppgávuna hjá teatrinum. Tað var nevniliga forvitnisligt. Í øllum førum fyrstu ferð, eg hoyrdi tað og heilt dement eri eg ikki vorðin enn.
Har er forrestin eitt undantak í sendingini hjá Koba fríggjadagar. Hann roynir at vera kritiskur, hevur onkra naska eygleiðing av listamaktini og okkurt er áhugavert, tó at har í støðum tykist vanta vitan og innlit í listaøkið. Stuttligt er tað allíkavæl, tá listasavnarin Finnur Koba í eini sending spyr fíggjarmálaráðharran um ikki tað er for galið, at føroyskir listasavnarar skuu rinda mvg, tá tey keypa listaskattir hjá Mikines og øðrum frá donskum auktiónshúsum og føra hesar skattir til heimlandið. Kristina Háfoss lovar í sendingini at seta síni embætisfólk til at finna út av eini avmarking av hvat er listaskattur og ikki. Tað kann møguliga hava okkurt við aldur at gera halda tey. Tað má so merkja tað, at mann heldur gamla list vera meira týdningarmikla enn nýggja. Alt meðan øll søvn í Føroyum eru søkklaðin av hálvgamlari klassiskari modernismu hjá Mikines, Ingálvi av Reyni osfr. meðan samtíðarlistin ikki eigur sær nakran góðan uttan Steinprent og á hissini framsýningum í Listasavninum.
Eg veit ikki. Onkuntíð følist mentanarmiðling sum eitt slag av nyttuleysari roynd at vinna tíð, sum mann allíkavæl ikki hevur tørv á. Og sjálvt um eg eri greið yvir, at fleiri av fólkunum í Mentanarsendingunum berjast ein heroiskan og nokk so einsamallan bardaga við at fylla senditíðina út við relevantum tilfari, so er tað ikki altíð nóg áhugavert.
Nú sum áður tykjast serligar treytir vera galdandi fyri list- og mentanarmiðling. Alt er so áhugavert, at orðið í sær sjálvum verður púra uppslitið. Hugburðurin er konsekvent kvalandi yvirkurteisligur og stílurin er meira fagnandi enn greinandi, tá ymisk listafólk og onnur verða spurd um teirra verkætlanir (eisini eitt huff-slitið luftorð; verkætlanir). Ummæli eru viðhvørt og nú verða tey lisin upp og so kann mann lurta samstundis sum mann lesur tey í Dimmu. - Ummælissiðvenjan í útvarpinum broyttist eftir øllum at døma, tí Tóroddur brokkaði seg um øll sussmælini, men eg veit ikki hvussu nógv tað í grundini hjálpti, tá ummælini sum nú er eru 100 prosent positiv. Gamaní eiga vit framúr listafólk í Føroyum, men lýtaleys eru avrikini neyvan. Eldhugi er góður, men kritiskur ansur hevur sanniliga eisini týdning. Føroyska listin er ikki longur á grulvistøði. Hon tolir at vit tosa við hana sum var hon vaksin og tað tolir føroyskur mentanarpolitikkur og mentanarmikudagslurtarin eisini. Mentanarmiðling er ikki so øðrvísi samanborið við annan journalistikk. Hon skal vera skørp, intelligent, stuttlig, djúp og avdúkandi. Vit síggja tað í frálíku sendingunum hjá Heina í Skorini, sum viðgera eitt aktuelt og viðkomandi evni á gjølligan og seriøsan hátt. Tað kunnu vit eisini gera við listina og har er eingin grund til, at ØLL ummælini nú skulu lesast upp og í sama positiva tóna, onkuntíð mátti borið til at práta eisini. Tað hevur tann fyrimunin, at fleiri meiningar koma fram. Lyklaorðið í hesum sambandi er at fáa fólk til mikrofonina, sum duga og tora at fyrihalda seg til listina. Eg hugsi, at tað er ikki lætt. Men tað er heldur ikki ómøguligt. Og lat meg bara í sama viðfangi (við Finni Koba in mente) viðurkenna mínar egnu leiklutir og hattar, tí tað er ikki lætt at tveita við knarristeinum, tá mann býr í einum mentanarjaligum glashúsi eg havi sjálv OFTA sagt, at ting eru øgiliga áhugaverd, tí tað vóru tey. Men spurningurin er hvussu áhugavert tað hevði verið um eg var ókritisk og bara tosaði um tað áhugaverda.


text:
Tíðindi frá Havnar Fysioterapi
Havnar Fysioterapi er nú góðkendur seljari av BAUERFEIND vørum.
Hettar kunnu fólk, ið hava brúk fyri fysioterapi hjá okkum á Havnar Fysioterapi, fáa gleði av. Somuleiðis koma Vága Fysioterapi og Fysioterapiin við Streymin at hava atgongd til vørurnar.
Hósdagin og fríggjadagin vóru millum onnur umboð frá Havnar Fysioterapi, Vága Fysioterapi og Fysioterapiin við Streymin á skeið hjá Karsten Høgh fysioterapeuti og serfrøðingi í BAUERFEIND vørum.
Eitt ógvuliga gott og gevandi skeið, saman við øðrum góðum fólkum.
Stórt sæð allar vørurnar vera bert seldar eftir at mát er tikið av brúkarinum og tí er tað so týdningarmikið at hettar verður gjørt av útbúgvnum fakfólki.
Um neyðugt vera fólk testaði innan og eftir at tey fara í bandasjuna fyri at meta um tað er tann rætta bandasjan og um hon tykist at hjálpa.
Hettar er ein av hornasteinunum hjá BAUERFEIND og passar ógvuliga væl til okkum “nørdar” á Havnar Fysioterapi, Vága Fysioterapi og Fysioterapiin við Streymin 😉
Umframt bandasjur til tærnar, føtur, øklar, hælsenur, knø, kokuloysn, lendar og ryggin annars, akslar, albogar og hendur, so hevur BAUERFEIND eisini kompressónssokkar o.a.
Vit gleða okkum at kunna hjálpa tær um tú hevur tørv á onkrum frá BAUERFEIND sum liður í einari viðgerð ella um tú hevur ein varandi tørv á t.d. einari bandasju. ... Sí meira ...Sí minni ...
1 dag síðan
Hey
Vegna skeiðvirksemi eru klinikkirnar stongdar frá hósdagnum 24. mai kl. 14.00 til fríggjadagin 25. mai kl. 12.30.
Blíðar heilsanir
Havnar Fysioterapi og Vága Fysioterapi
312131 - 332007 ... Sí meira ...Sí minni ...
3 dagar síðan
TRX-venjing á Havnar Fysioterapi.
TRX-venjing (Total Body Resistance Exercise) er venjing av øllum kroppinum, við serligum atliti til at fáa sterkar rygg-og búkvøddar (bulvenjing). Í venjingini brúkar tú ein hóp av vøddum fyri at halda javnvágina, og aðrar vøddar, ið vanliga ikki verða vandir við normalari styrki/fitnessvenjingum.
Í frálæruni og venjingini verður eitt heingiband (TRX-seli) brúkt at venja við.
Arbeitt verður við skiftandi intensiteti, sum ger venjingartíman hóskandi fyri øll.
Venjingin verður málrættað tí einstaka og tí kunnu øll vera við.
PLÁSS ER FYRI 8 LUTTAKARUM.
Gitte Rosenkranz, fysioterapeutur og Master í Fitness and Exercise, stendur fyri venjingunum.
Prísurin er kr. 1.250 fyri 10 venjingar á ein tíma.
Byrja verður 24. apríl og endað verður 24. mai 2018.
Vant verður týsdag og hósdag kl. 16.30-17.30 í venjingarhølinum hjá Havnar Fysioterapi.
Tilmelding á tlf. 312131 ella fysioterapi(kurla)fysioterapi.fo ... Sí meira ...Sí minni ...
1 mánaði síðan
Hettar kundi eg hugsa mær at prøva 👍🏼
Kristbjørg Thomsen
Hattar et gott
Harry 👍🏻
Líka sum jungul sport 👍
Katrin Højgaard Høgnesen 😊
Tað er bara at siga frá á tlf 312131 ella á fysioterapi(kurla)fysioterapi.fo 🙂
Kristianna Winther Poulsen og Eyðna J. M. Joensen - nice?
Faroe Fitness hevur Jungle sport, tað sær út sum hatta.
Amy Hansen
Oddbjørg, hygg her😊😊
KANNING OG VIÐGERÐ AV KOKUBOTNINUM FYRI KVINNUR OG MENN.
Nú kunnu vit eisini bjóða fysioterapi innan Gynækologi og Obstetrik á Havnar Fysioterapi.
Trine Skov Eysturoy, sum byrjaði á Havnar Fysioterapi í august 2017, hevur í mong ár arbeitt við og tikið eftirútbúgving innan hettar økið í Danmark og Svøríki.
Seinasta mánaðin hevur Trine verið uttanlanda tvær ferðir í eftirútbúgvingarørindum innan Gynækologi og Obstetrik.
Legg tll merkis at hettar kann vera viðkomandi bæði fyri kvinnur og menn.
Í døgunum 2.- 4. februar var Trine á eftirútbúgving á Hvidovre Sjúkrahúsið har evnið m.a. var kanning og viðgerð av dysfunktiónum og skaðum í kokubotininum í samband við viðgongutíð og føðing. Ein annar partur av skeiðnum var kokubotnavenjingar sum liður í viðgerðini av prolapsi/sjúnkan av lívmóðurini.
2.- 5. mars var Trine aftur til eftirútbúgving á Hvidovre Sjúkrahúsið. Hettar skeiðið var um kanning og viðgerð av dysfunktiónum í kokubotninum hjá monnum í samband við urin- og/ella analinkontinens.
Um tú hevur brúk fyri kanning og viðgerð orsaka av trupuleikum í kokubotninum, ert tú vælkomin at seta teg í samband við okkum á tlf. nr. 312131 og biðja um tíð hjá Trine Skov Eysturoy. Tú kanst eisini skriva beinleiðis til Trine á
trine@fysioterapi.fo ... Sí meira ...Sí minni ...
3 mánaðir síðan
Sigurd Rasmussen
Havnar Fysioterapi á altjóða Ítróttarráðstevnu og á Gynækologisk og Obstetrisk Fysioterapi skeið.
Tað er ikki komi av sær sjálvum at Havnar Fysioterapi er ein ítróttarklinikk á hægsta altjóða støði. Umframt yvir 25 ár royndir innan ítróttarfysioterapi hjá nøkrum av okkum, syrgja vit fyri, nakrar ferðir hvørt ár at vera á viðkomandi eftirútbúgvingum og ráðstevnum.
Hesa ferð eru tað Beinta Bendix Laursen og Jóan Magnus Lamhauge Dalbø, sum eru á 14. Skandinavisku Ítróttar Medisinsku Ráðstevnuni, ið verður hildin í Keypmannahavn 1.-3. februar.
Hendan ráðstevnan er altíð áhugaverd við nýggjastu vitanini innan bæði akuttar og langtíðar ítróttarskaðar. Ikki minst innan ítróttarskaðar er tað sera týdningarmikið at koma til tann rætta fysioterapeutin tíðliga í hendingagongdini, soleiðis at tú verður kannað/ur og viðgjørd/ur rætt frá fyrsta degi. Tí fylgja vit á Havnar Fysioterapi alla tíðina væl við hvat tann nýggjasta granskingin viðmælir.
Nú kunnu vit eisini bjóða fysioterapi innan Gynækologi og Obstetrik á Havnar Fysioterapi. Trine Skov Eysturoy, sum byrjaði á Havnar Fysioterapi í agust 2017, hevur í mong ár arbeitt og tikið eftirútbúgving innan hettar økið í Danmark og Svøríki.
Í døgunum 2.-4. februar er Trine á eftirútbúgving á Hvidovre Sjúkrahúsið har evnið m.a. er kanning og viðgerð av dysfunktiónum og skaðum í kokubotininum í samband við viðgongutíð og føðing. Ein annar partur av skeiðnum er kokubotnavenjingar sum liður í viðgerðini av prolapsi/sjúnkan av lívmóðurini.
Um tú hevur brúk fyri kanning og viðgerð vegna ítróttarskaða ella í samband við trupuleikar í kokubotninum ert tú vælkomin at seta teg í samband við okkum á tlf. nr. 312131.
Meira fæst at vita á heimasíðu okkara www.fysioterapi.fo
Á felagsmyndini síggjast f.v. Trine Skov Eysturoy, Beinta Bendix Laursen og Jóan Magnus Lamhauge Dalbø ... Sí meira ...Sí minni ...
4 mánaðir síðan
Hetta ljóðar áhugavert.
Smukke unge mennesker😊
ortinliga gott at vita 🙂
Ringt við at taka teg sama at venja? Ella kennir tú teg ikki heima í einum vanligum fitness sentri? - Hygg so her!
Á Havnar Fysioterapi byrjar nú eitt nýtt venjingarskeið fyri kvinnur. Venjingarnar eru skipaðar í bólkum við í mesta lagi 8 luttakarum.
Venjingarnar verða tillagaðar tí einkultu og fara fram undir kønari fysioterapeutiskari vegleiðing - so veitst tú , at tú ert í góðum hondum.
Venjingarnar eru týsdagar og hósdagar kl. 10-11 og fara fram í hølunum hjá Havnar Fysioterapi.
Fysioterapeutur á hesum holdinum er Trine Skov Eysturoy.
Um hettar hevur tín áhuga, kanst tú ringja 312131. ... Sí meira ...Sí minni ...
5 mánaðir síðan
Hetta er gott - havi gingið her í fleiri ár 🙂
Hvat er tad fyri venjingar?
Hvat kostar tað?
Bert fyri kvinnur ????
Hatta er super venjing. Havi roynt tað, kann viðmælast.
Í 2007 byrjaði Heidi Guttesen at starvast í móttøkuni á Havnar Fysioterapi. Sostatt hevur hon seinastu 10 árini staði fyri innskriving av sjúklingum og mongum øðrum her á klinikkini og á Vága Fysioterapi.
Onki at ivast í at Heidi er ein av orsøkunum til, at vit eru fleiri fysioterapeutar, ið trívast væl á Havnar Fysioterapi og Vága Fysioterapi.
Tað hevur stóran týdning fyri okkum at fólk, ið ringja til og koma á klinikkinar hjá okkum, tosa við og møta einum skilagóðum og fyrikomandi persóni. Og tað mugu vit siga at Heidi klárar til UG.
Í hesum sambandi høvdu vit eina hugnaløtu á klinikkini við góðum mati, talum o.ø.
Meira fæst at vita um Heidi, Havnar Fysioterapi og Vága Fysioterapi á www.fysioterapi.fo
Á myndunum síggjast Heidi Guttesen, Klæmint Isaksen, Hjørleif Niclasen, Trine Skov Eysturoy, Gitte Rosenkranz Clausen, Annika Ellefsen, Jóan Magnus Lamhauge Dalbø og Beinta Bendix Laursen. ... Sí meira ...Sí minni ...
5 mánaðir síðan
Altíð blíð og fyrikomandi , 👍
Til lukku.
Til lukku við starvsdegnum fitta Heidi 🙂 Onki at ivast í, at hon er hjálpsom, blíð og fyrikomandi 🙂
Hjartaliga til lukku. Heidi 🙂
Hjartaliga tillukku vid starvsdegnum🇫🇴 Gleðilig jól til tín og tíni🎄🤶😊
Altíð fitt og blíð og ikki minst dugnalig 😀
Fitta skinnið Heidi. Vit høvdu nógvar vaktir saman á b6
Til lukku við starvsdegnum Heidi 💐😊 Eg minnist aftur á góðar og stuttligar vaktir saman við tær á B6 😄
Hjartaliga til lukku Heidi 🌹
<3 liga til lukku og gott fyri tykkum at hava Heidi í starvsfólkahópinum, altíð blíð, fyrikomandi og hjálpsom 🙂
Tillukku við starvsdegnum fitta Heidi 😘Onki at ivast í, at hon er hjálpsom, blíð og fyrikomandi 💐
Tillukku Jóan Magnus Lamhauge Dalbø Cert.MDT 🙂
Jóan Magnus hevur seinastu 2 árini tikið grundútbúgvingina í Mechanical Diagnosis & Therapy, sokallaða McKenzie Flokkingarskipanin, gjøgnum altjóða McKenzie Lærdómsstovnin í Danmark. Um vikuskiftið var hann til próvtøku, har hann kláraði seg framúr væl og stóð royndina. Jóan Magnus er sostatt góðkendur McKenzie fysioterapeutur, Cert.MDT.
Hettar er ein týdningarmikil liður í áhaldandi fakligu menningini hjá Havnar Fysioterapi, ið er einasta góðkenda McKenzieklinikk í Føroyum og ein av bert 86 góðkendu klinikkunum í heiminum.
Hettar krevur fyrst og fremst at tað er minst ein fysioterapeutur/klinikari við fullari McKenzie útbúgving Dip.MDT og at klinikkin hevur ein vælskipaðan útbúgvingarpolitikk og brúkar hesa tilgongdina sum sítt fyrsta væl tá sjúklingar vera kannaðir og viðgjørdir.
Sí meira á fysioterapi.fo undir McKenzie viðgerðir, sum er ein av best prógvaðu kanningar- og viðgerðarhættum av rørslulagnum yvirhøvur, herundir eisini í samband við ítróttarskaðar.
Enn einaferð tillukku Jóan Magnus Lamhauge Dalbø Cert.MDT 🙂 ... Sí meira ...Sí minni ...
6 mánaðir síðan
Tillykke 🙂
Til lukku 💪🏾
Óførur! Tillukku 🙂
Hjartaliga tillukku. Nýbakaður pápi og so hettar - óført 👏💐
Tillykke, stærkt gået💪🏼💪🏼🇫🇴💐
Tillukku !! 👏💪🏻🤗
Tillukku Jóan Magnus
Tillukku 👏
Tillukku 👏
Tillukku: )
Til lukku 😊👏🏻 flott!
Hjartaliga tillukku og blíðan byr 💐
Til lukku 🙂
Grattis Jóan Magnus! (Y)
Á Havnar Fysioterapi hava vit fleiri ymiskar bólkavenjingar har fysioterapeutur við serútbúgving, alla tíðina hevur umsjón við venjingini, vegleiðir, gevur ráð og virkar sum lurkalemjari 😉
Vit hava fleiri bólkavenjingar fyri:
Rygg
Almen venjing
GLA:D - Venjingar fyri slitgikt í knøum og mjadnum
ACL - Venjingar áðrenn og eftir krossbandsskurðviðgerðir
Umframt hesar bólkar gera vit aðrar bólkar, so hvørt tørvurin er har 🙂
Venjing undir vegleiðing er vegurin fram, eisini fyri fólk við slitgikt 😊
www.tv2nord.dk/nyheder/06-03-2017/1930/fysioterapi-vinder-frem?autoplay=1#player ... Sí meira ...Sí minni ...
7 mánaðir síðan
Lurkalemjari 🙂 Jiiiihaaaaa!
Havi ikki hoyrt hatta orðið fyrr - lurkalemjari? Hvat merkir tað?
Hatta er okkurt sadimaso.....
Loysnin til at blíva pinuleys/ur kundi ligið beint undir fóti tínum.
Okkara fót og- gongulagskannari er dagførdur við nýggjastu tøkni og skanningsplátu.
Ring á tlf. 312131 ella skriva til fysioterapi@fysioterapi.fo fyri at bíleggja eina tíð hjá Hjørleif Niclasen FT, MFE, Cert.MDT ella Klæmint Isaksen FT, Dip.MDT
Sí meira á www.fysioterapi.fo ... Sí meira ...Sí minni ...
7 mánaðir síðan


text:
Ofta settir spurningar
Hvussu leingi kann man gista í Kvinnuhúsinum?
- Kvinnur, og børn teirra, kunna gista upp til 3 mánar.
Kunnu bert kvinnur við børnum gista í Kvinnuhúsinum?
- Nei. Kvinnur kunna gista bæði við og uttan børn.
Hvat skal man hava við sær, tá man ynskir at gista í Kvinnuhúsinum?
- Klæðir, tannbust, shampoo og annað líknandi. Tak okkurt leikutøj hjá børnunum við. Seingjarklæðir, handkløð, køksbúnýtir eru í húsinum.
Kann eg hava hundin við í Kvinnuhúsið?
- Nei. Ongi húsdjór kunnu takast við.
Sleppur man at ganga úti?
- Ja. Kvinnan tilrættaleggur sjálv sín gerandisdag og tekur undir ábyrgd sínar avgerðir.
Skal man hava sjónlig merkir, sosum blátt eyga, fyri at koma í Kvinnuhúsið?
- Nei. Harðskapur er langt frá altíð sjónligur.
Nær kann man koma?
- Gerandisdagar frá kl. 10 til 17 er skrivstovan opin, og tá ber altíð til at sleppa inn. Uttanfyri skrivstovutíð eru høvuðsdyrnar læstar, tí skal ringjast fyrst.
Kann eg fáa vitjan í Kvinnuhúsinum?
- Ja, bert av kvinnum. Menn hava onga atgongd.
Kunna tit skaffa mær eina íbúð?
- Nei, men vit kunna stuðla tær í at søknast eftir íbúð.
Hvussu verður man sundurlisin?
- Við at venda sær til Ríkisumboðið og fáa umsøknarblað.
Hava tit parsamrøður í Kvinnuhúsinum?
- Nei, tað kunnu vit ikki bjóðað.
Kann eg tosa við tykkum og vera ónevnd?
- Ja, tað ert tú vælkomin til.


text:
29. mai 2017Nr. 85
Løgtingslóg um broyting í løgtingslóg um trygd á sjónum
(Kanning av vanlukkum á sjónum)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 165 frá 21. desember 2001 um trygd á sjónum, sum broytt við løgtingslóg nr. 30 frá 19. mai 2008, løgtingslóg nr. 71 frá 30. mai 2011, løgtingslóg nr. 61 frá 17. mai 2013 og løgtingslóg nr. 122 frá 15. desember 2014, verða gjørdar hesar broytingar:
1. § 19, stk. 1 verður orðað soleiðis:
“Starvsfólk hjá Sjóvinnustýrinum og onnur, ið hava heimildir vegna Sjóvinnustýrið at útinna arbeiði sbrt. §§ 13 og 22, hava í arbeiði sínum, tá hetta er neyðugt, rætt til uttan rættarúrskurð at fara umborð á øll skip móti at vísa galdandi samleikaprógv. Á sama hátt hava starvsfólk og onnur, ið eru fevnd av stk. 1, tá hetta er neyðugt, rætt til at fara inn í hølir, har vinnuligt virksemi viðvíkjandi skiparakstri verður útint, og at fáa atgongd til viðkomandi øki ella vanlukkustað, undir hesum eisini vrak ella vraklutir.”
2. Aftan á § 19 verður sett:
“§ 19 a. Teir í § 19 nevndu persónar hava í sambandi við kanningar av vanlukkum og øðrum hendingum á sjónum rætt til at gera mátingar, royndir, tøkniligar kanningar og endurskapa hendingar o.a. við tí endamáli at fáa greiðu á orsøkini til eina vanlukku ella hending á sjónum.
Stk. 2. Um neyðugt fyri kanningararbeiðið, kann Sjóvinnustýrið geva skipi boð um, at skipið skal koma til lands, ella at tað ikki skal sigla víðari, fyrr enn arbeiðið í sambandi við kanning av vanlukku ella hending á sjónum er framt.
Stk. 3. Sjóvinnustýrið kann taka avgerð um, at vrak og vraklutir ikki verða burturbeindir, fluttir ella líknandi, fyrr enn neyðugu kanningarnar eru gjørdar.
Stk. 4. Sjóvinnustýrið skal skipa soleiðis fyri, at afturhald av skipi ikki verður longur enn neyðugt, og at arbeiðið umborð ikki verður tarnað óneyðugt.
§ 19 b. Hesar upplýsingar, innheintaðar í sambandi við kanningar sbrt. § 13, skulu ikki nýtast til annað endamál enn kanningararbeiði:
1) Allar vitnisfrágreiðingar og aðrar váttanir, frágreiðingar, ið eru móttiknar sum liður í kanningararbeiðinum, og upprit, ið eru gjørd í sambandi við, at nevndu frágreiðingar eru móttiknar o.a.,
2) upplýsingar, sum avdúka samleikan hjá persónum, sum hava givið frágreiðingar í sambandi við kanningina, og
3) upplýsingar viðvíkjandi persónum, sum hava verið partur av vanlukkuni ella hendingini til sjós, ið eru av serliga viðkvomum ella privatum slagi, undir hesum heilsuupplýsingar.
Stk. 2. Persónar, sum á ein hvønn hátt eru við í arbeiðinum at kanna vanlukkur og aðrar hendingar á sjónum, hava, undir ábyrgd sbrt. revsilógarinnar §§ 152 og 152 a-152 e, skyldu til mótvegis óviðkomandi at halda loyniligt tað, sum teir fáa kunnleika til í sambandi við kanningina.
Stk. 3. Ásetingarnar um innlit í løgtingslóg um innlit í fyrisitingina eru ikki galdandi fyri upplýsingar, ið eru givnar øðrum myndugleika innan karmarnar í stk. 2, tá hesar upplýsingar eru partur av einum máli um kanning av vanlukku ella hending á sjónum, ið enn er til viðgerðar.
Stk. 4. Ásetingin í stk. 3 er bara galdandi, inntil ein endalig frágreiðing fyriliggur, ella avgerð er tikin um, at ein slík frágreiðing ikki skal gerast.
Stk. 5. Upplýsingarnar, nevndar í stk. 1, kunnu latast víðari og nýtast til annað endamál enn kanningina, um týðandi samfelagslig atlit tala fyri hesum.”
§ 2
Henda løgtingslóg kemur í gildi dagin eftir, at hon er kunngjørd.
Í Tinganesi, 29. mai 2017
Aksel V. Johannesen (sign.)
løgmaður
Lm. nr. 89/2016


text:
KOYR Á OLAF!/
Fínu myndina tók Natascha Thiara Rydvald
Sjálvt um tað í sær sjálvum er ein óvanliga stórur heiður at vera innstillaður til eina Reumert-virðisløn fyri besta mannliga høvuðsleiklutin fyri heilar tríggjar leiklutir, má eg siga, at eg eri sera spent í dag, nú tað skjótt verður kunngjørt hvørjir ársins vinnarar vera. Og sjálvt um hini, sum eru tilnevnd, ivaleyst eru dugnalig, so má eg viðganga, at eg við næstan líka óhemmaðari passión sum ein føroyskur fótbóltsviðmerkjari haldi við tí 53 ára gamla sjónleikaranum úr Havn - KOYR Á OLAF!
Tað ber til at fylgja við í virðislønarhandanum á DR K longu frá klokkan seks í kvøld við práti og ymiskum. Til virðislønarhandanina verða Tue Biering og Jeppe Kristensen vertir. At verða innstillaður til Reumert-heiðursløn í kategoriini Ársins mannligi leiklutur fyri tríggjar høvuðsleiklutir, staðfestir, at talan er um ein sjáldsaman sjónleikara av heilt serligum karat. Olaf Johannesen hevur verið ómetaliga arbeiðssamur hesa seinastu tíðina og hann hevur havt sjáldsama nógvar høvuðsleiklutir, sum hava verið fagnaðir og sera jaliga ummældir. Fyrr í ár vann Olaf Teaterpokalen fyri leiklutin sum Adolf Eichmann í leikinum Samtale før døden og nú er hann eisini tilnevndur ein Reumert fyri sama leiklut. Harumframt er hann tilnevndur fyri leiklutin sum Hendrik Höfgen í Mefisto og fyri leiklutin sum Proctor í leikinum Heksejagt (Hatursfuglar) á Det Kongelige Teater.
Ársins Reumert fevnir um eina røð av virðislønum fyri leiklistarlig avrik í Danmark. Tað er Bikubenfonden, sum veitir fíggjarliga grundarlagið handan Ársins Reumert, sum varð stovnað í 1998. Latnar verða 16 virðislønir umframt 10 talentvirðislønir. Endamálið við hesum virðisønum er at heiðra tey størstu innan danska leiklist og at økja um áhugan fyri sjónleiki í Danmark. Virðislønin er uppkallað eftir sjónleikaranum Poul Reumert, sum livdi frá 1883-1968. Tað er ein nevnd, sum innstillar og ger av hvør skal hava virðislønirnar. Limirnir í hesari nevnd eru ummælarar ella fólk, sum onkursvegna eru knýtt at donskum sjónleiki. Í núverandi nevndini sita:
- Teateranmelder, cand.mag., Anne Middelboe Christensen, Information
- Kunstnerisk leder, cand.mag., Charlotte Mors, Danseværket
- Forfatter & teaterkritiker, Gregers Dirckinck-Holmfeld, Gregersdh.dk
- Skuespiller, Uddannelsesansvarlig for Skuespil og Prorektor, Henning Sprogøe, Statens Scenekunstskole
- Teateranmelder, mag.art., Henrik Lyding, Jyllands-Posten
- Teaterredaktør, cand.mag., Jakob Steen Olsen, Berlingske
- Kulturredaktør, Lene Kryger, Fyens Stiftstidende & Fyns Amts Avis
- Rektor, ph.d, Mads Thygesen, Dramatikeruddannelsen
- Festivalchef, kunstnerisk leder, Michael Bojesen, Copenhagen Opera Festival
- Teaterredaktør, mag.art., Monna Dithmer, Politiken
- Chefredaktør, Rie Hammer, Teater 1
- Programmedarbejder, cand.mag., Tore Leifer, DR
Í komandi Dimmalætting 27.juni verður eitt áhugavert spildurnýtt viðtal við Olaf Johannesen um m.a. týdningin av virðislønum og innstillingum og um arbeiðið sum sjónleikari.


text:
Hósvík
Hósvík er ein bygd á eystursíðuni á Streymoy. Bygdin var til 2004 sjálvstøðug kommuna, men við kommunuvalið 2003 gjørdist Hósvík partur av nýggju stórkommununi í sundalagnum, Sunda Kommuna. Navnið Hósvík kemur av norrøna navninum Tórsvík (Þórsvík). Ein kirkja er í Hósvík, hon varð vígd 15. desember 1929.[2]
Hósvík var nýggjársbygd. Hagar komu fólk fyrr úr grannabygdunum at vitja og dansa á nýggjárinum.
Innihaldsyvirlit
Vinnulív[rætta | rætta wikitekst]
Ítróttur[rætta | rætta wikitekst]
Hósvík hevur eitt róðrarfelag, sum eitur Hósvíkar Róðrarfelag. Bátarnir eru myrkabláir við svartari rond. Felagið eigur tvey 5-mannafør: Falkur og Heykur og eitt seksmannafar: Hósvíkingur. Hósvíkingur hevur vunnið FM tríggjar ferðir: 1985, 1986 og 1987.[3]


text:
Sambært frágreiðingini ”Den miljø-økonomiske rapport”, sum var útgivin týsdagin í farnu viku, sigur danska Búskaparráðið, at bileigarar í áravís hava goldið ov høg gjøld, mett út frá einum samfelagsbúskaparligum sjónarhorni.
Sambært Búskaparráðnum snýr tað seg ikki bara um umhvørvis- og veðurlagssjónarhornið, men eisini um larm, ferðsluóhapp og nógva ferðslu. Sambært ráðnum er tað ikki rætt, tá tveir bileigarar gjalda sama skrásetingar- og umhvørvisgjald fyri sama bil, um annar koyrir lítið, og hin koyrir nógv. Tað er bara gjaldið á brennievni, sum er tengt at, hvussu nógv verður koyrt.
”Avgjøld á bilar eiga tí at verða tengd at neiligu ávirkanini, sum hesi hava á samfelagið. Núverandi gjøld eru bæði ov høg og skeivt samansett”, sigur danska Búskaparráðið og mælir til at lækka føstu gjøldini, sjálvt um hetta kemur at kosta nógv.
Somuleiðis ávarar Lars Gårn Hansen ímóti at hækka umhvørvisgjøldini á brennievni, sum eru ov høg sum er, tí tað vil føra til stóra neiliga samfelagsbúskaparliga ávirkan.
Tað er jú ymiskt, hvussu nógv ein koyrdur kilometur tyngir, tí tað er tengt at, hvar og nær koyrt verður.
Tí skjýtur danska Búskaparráðið upp, at nýtsla av bilum heldur verður skattað umvegis koyriavgjøld, sum verða kravd í býum og í háferðslutíðini.
Kelda : ritzau


text:
Handrit
Handritadeildin
Endamál
Í bókasavnslógini er ásett, at Landsbókasavnið skal hava eina handritadeild við handritum o.ø. eftir føroyskar høvundar og handritum, ið lýsa føroyska bókmentasøgu, mentan og siðsøgu.
Handrit eru skjøl og bókmentaligt tilfar, sum vanliga ikki er útgivið, men sum tó kann vera virðismikið keldutilfar.
Lánireglur
Øll kunnu læna tilfar úr Handritadeildini, men handrit kunnu tó ikki lænast heim við. Allar lánireglurnar kunnu lesast í Reglur fyri lán úr Handritadeildini.
Nakað av tilfarinum á Handritadeildini er tó ikki atgeingiligt. Onkuntíð er neyðugt at fáa loyvið frá rættindahavarum, og onkuntíð kann loyvið fáast frá Landsbókasavninum. Tá er neyðugt at fylla út Umsókn um loyvi at nýta tilfar, sum ikki er alment atgongt til antin rættindahavaran ella Landsbókasavnið.
Latið okkum handrit
Á Landsbókasavninum taka vit fegin ímóti handritum og skjølum, sum koma undir økini, ið eru umrødd í bókasavnlógini.
Tey sum lata Landsbókasavninum handrit skulu fylla út eina Avhendingarváttan, og har kann gevarin sjálvur gera av, hvussu atgeingið til skjølini skal vera.
Vanliga mæla vit til, at ongar avmarkingar eru fyri, hvør kann síggja skjøl og handrit.
Í serligum førum kann vera ásett, at skjøl bara mugu síggjast, við serligum loyvi frá gevara. Gevarin kann eisini áseta, at handritini ikki kunnu lænast fyrr enn aftaná eitt ávíst áramál.
Varðveitsla
Handrit, sum verða latin Landsbókasavninum, verða skrásett og goymd á tryggan og fullgóðan hátt. Vit tryggja, at skjøl og handrit ikki farast ella misfarast, men verða varðveitt fyri eftirtíðina


text:
Mánadagin hendi tað umsíðir, at spaki varð settur í fyri einum nýggjum Hvalbiartunli, sum íbúgvarnar í kommununi so leingi hava eftirlýst. Nógv fólk vóru savnaði inni í dalinum ávegis móti tunnilsmunnanum, har tveir eldri borgarar høvdu fingið sum uppgávu at loysa fyrsta flagið fyri atkomuvegnum. Her er ein videofrásøgn frá hátíðarløtuni, sum helt fram í Roynhøllini, har Hvalbiar kommuna og Landsverk bjóðaðu kaffi og tunnilskøku.
Trýst á myndina omanfyri og síggj og hoyr, hvussu hátíðarløtan fór fram, og hvat borgararnir siga til, at teir um fá ár sleppa at koyra ígjønum ein nýggjan og nýmótans tunnil millum Hvalba og Trongisvág.
Sí eisini leinkju til tíðindaskriv og myndafrásøgn frá hátíðarhaldinum her.


text:
Í dag kom ølkuskurin hjá Føroya Bjór við tveimum sixpacks av temabjóri, nú tað stundar til at fimm hundrað ár eru liðin síðan reformatiónin byrjaði. Tað var tá týski munkurin, Martin Luther, hin 31. oktober í 1517 negldi tær 95 tesurnar, ið vendu sær móti katólska avlátshandlinum, á kirkjudyrnar í Wittenberg.
Munkurin skifti ikki bara frá katólskum latíni til týska móðurmálið, hann gavst at verða munkur, lokkaði eina nunnu, Katharinu von Bora, við sær, og uttankleystraði, brutu tey í felag munkalyftið og nunnulyftið við at ganga í hjúnalag. Umframt kynsdriftina, sum man hava verið serstakliga sterk hjá virkna maktmunkinum Luther, var tað helst eisini av praktiskum orsøkum, at hann gekk í hjúnalag við Katharinu, sum ikki bara var ófør at halda skil á balstýrna Luther, men eisini at bryggja bjór.
Eins og leikurin hjá Eyð Matras, ið verður frumframførdur í Posthúskjallaranum í Klaksvík fríggjakvøldið, er heitið á ljósu og angandi hveitibjórini Morgunstjørnan í Wittenberg. Hon er bryggjað soleiðis, sum Katharina von Bora gjørdi tað. Tað stendur á etikettini á bjórini hjá Føroya Bjór, har tey siga, at nógv er gjørt burturúr at finna røttu rávørur, samanseting og uppskriftir, so bryggjast kann eftir leistinum hjá Katharinu sjálvari. Umframt greiðan anga av sitrus, er hon ein súrlig hveitibjór, ið kundi smakkað væl afturvið feskum fiski, sum er stoktur á pannu við leyki. Longri hon stendur opin, minni súrligur gerst smakkurin av markantari hveiti, og tá spælir gylta bjórin, sum er ófiltrerað, betri upp móti rámligt góða anganum av sitrus. Ein góð øl.
Munkurin, ið broytti heimin er mansliga heitið á Lutherølini, sum er myrk og søt, og aftur er bryggjað eftir fyrimynd hjá Katharinu von Bora. Ølin tykist í útsjónd massiv og ágangandi, tí verið eg fyrst bilsin og síðan snópin, at Lutherølin er so leys í umhvarvi, at hon flaknar sum hon stendur.
Í øldir hava munkar bryggjað øl. Helst er yvirgerða trappistbjór úr Belgia elsta kleysturbjór, sum til er. Wikipedia sigur, at tað bjór, sum í dag verður bryggjað við autentiskum trappistafrámerki, finst í seks førum í Belgia: Westmalle, sum er mín favorittur, Rochefort, sum er hin elsta (1595), Westvleteren, Chimay, Orval og Achel, í tveimum førum í Niðurlondum: La Trappe og Zundert, og eitt bryggjarí er í hvørjum av londunum Eysturríki: Stift Engelszell, Italia: Tre Fontane, og USA, har Spencer í Massachusetts er fyrsta trappistbryggjarí, sum ikki er í Evropa. Myndin er frá Wikipedia:
Óheilaga alliansan millum kirkju og bryggjarí er eisini kend frá týska bryggjarínum Paulaner (1634), har tey selja Salvator, sum er ølin, ið bróður Barabass bryggjaði til Paulanermunkarnar í 1773. Hon fæst enn á fløsku sum Paulaner Salvator. Myndin er frá Paulaner bryggjarínum.


text:
So fóru tey øll avstað, amerikansku fotografarnir, sum hava havt verkstovu, photo workshop, á Hotel Føroyum, í tveimum fólkavognsbussum, ið hómast í ovara høgra horni, og annars úti um alt landið í tíggju dagar. - Hetta verður eitt afturvenda fotoparadís hesa ársins tíð, hvørt ár, siga tey. Ivaleyst eru tey bestu sendifólk, vit kunnu fáa, tá umræður at gera vart við fotolistarligu møguleikarnar í sterka og støðugt skiftandi ljósinum kring oyggjarnar hesa ársins tíð við skiftandi veðurlagi, har tey serliga hildu tað vera stuttligt at hoyra poetisku veðurforsøgnirnar. Tey eru frá vinstru og runt eftir klokkuni Robyn Jorde, ferðaleiðarin Bill Schwab, David Brown, Carol Chu, Kerik Kouklis, Steve Hanrahan, Carol Dows Kouklis, Karen Williams, Jim Collum og eg sum sjálvsufremjari við iFonini. Onkur var farin til Suðuroyar í triggjar dagar.
Ljósið var skiftandi í dag, frá tí gráliga og kalliga til blábjartan himin við summarsól, tá vit søgdu farvæl eftir ein lunsj bita á Irish Pub. Tað dámdi teimum væl, kanska serliga umhvørvið, hóast nøkur teirra høvdu verið á KOKS frammi við Gjónna hóskvøldið. - Vit fingu átjan rættir og kokkurin var framúr at siga frá øllum. Og so var vínskráin eitt perfekt match, og eins fantastisk uppliving, og at verða heintaður á hotellinum, koyrdur til Norðradalsskarð har steðgað varð, niðan á Sornfellið, har tað aftur varð steðgað at síggja, fevna og smakka alla nátturuna, og so til hjallin, the shed, hesumegin vatnið, at fáa fyrstu rættir, og so fram við vatninum í einum Land Rover, og niðan til gomlu húsini frammi við Gjónna, har veruliga matstovan KOKS er. Kostnaðarmikið gamaní, men ein gastronomisk uppliving fyri lívið, segði Karen Williams úr Michigan, longst til høgru á myndini ovast. Í góða summarljósinum gingu vit gjøgnum skipasmiðjuna Mest at síggja pólsk skelti mitt í Havn og at síggja, hvussu gamlir bygningar verða umvaldir og fáa nýggjar leiklutir.
Meðan vit siga farvæl síggi eg, at kuffertið hjá Kerik við dronu í, hevur fingið føroyska Flaggmerkið á. Omanfyri er California, men til høgru eru tvey klistrimerki frá Mongolia. Har hevur dronan flogið innan hon kom til Føroya, nú hon fangaði stórbærar myndir yvir Saksun, ja, Saksun, har onkur lærdi eitt banniorð ella tvey úr djóragarðinum, og aðrastaðni við í okkara praktfulla og friðarliga fotolandi, sum nú er um at vakna úr dvala. - Her eru longu nógv ferðafólk, alla staðni har vit koma, siga tey, og undrast yvir ikki bara pólska verkamannasambandið, men eisini russisku handilssambondini.
Og heima er formaðurin í Eigarafelagnum, Høgni, í fullsving við plenuklipparanum, sum eingin Gutti er at røkja longur. Soleiðis hevur alt sína tíð á ymsum støðum á somu jørð.


text:
Oda Strøm
20.04.2018 - 08:29
Tíðindi > Samfelag & Politikkur > Bústaðarviðurskifti
Gordon Rajani, stjóri í MARK, sendi hesa mynd út til miðlarnar í gjár. Hann finst at, at Bústaðir, sum eftir hansara meting longu fáa framíhjárætt á leigumarknaðinum, nú skulu fáa enn meir.
- Sum aktørar á leigumarknaðinum, mugu vit enn einaferð gera vart við og mótmæla, at landsins myndugleikar ganga undan, tá talan er um mismun millum almennar og privatar aktørar á leigumarknaðinum. Enn einaferð verður Bústaðir favoriserað – hesaferð enntá upp á bekostning av, at treytirnar hjá vanliga føroyska leigaranum gerast verri.
- Tíverri hevur hendan gongdin við sær, at vit, sum privatir aktørar, ivast í, um framtíðarætlanirnar hjá okkum við bústøðum bæði í Havn, Klaksvík og aðrastaðni, yvirhøvur hava lív lagað – við øðrum orðum ivast vit í, um vit yvirhøvur hava hug at risikera meira enn vit longu hava á leigumarknaðinum.
Landsstýriskvinnan Eyðgunn Samuelsen hevur í løgtingsmálið nr. 101/2017 skotið upp, at leigarar skulu hava 2 mðr. uppsagnarfreist hjá Bústøðum í mun til 1 mðr. hjá privatum útleigarum. Harumframt er skotið upp, at leigarar hjá Bústøðum skulu út úr leigumálinum 14 dagar, áðrenn tað endar.
Stjórin í Mark rópar tí varskó. Hann heldur tað ikki vera rætt, at Bústaðir, sum frammanundan hevur fyrimunir á leigumarknaðinum, skal favoriserast enn meira, og vónar, at Trivnaðarnevndin ger broytingaruppskot sum javnstillar privatar útleigarar við Bústaðir.
- Hví skal hesin mismunur millum privat og alment setast inn í sjálva leigulógina? Privatu útleigararnir hava eins stóra ábyrgd mótvegis leigarum sum Bústaðir. Tað, at Bústaðir hevur veitingarskyldu fyri 5. hvørt leigumál til Almannaverkið, verður “selt” sum ein skylda hjá Bústøðum. Hetta er beinleiðis manipulatión, tí privatu aktørarnir vilja heldur enn fegnir veita hesa skyldu, sum tryggjar eina leiguinntøku frá Almannaverkinum - sum má sigast at vera ein sera tryggur leigari.


text:
Selja bústað
Eitt nýtt heim fyri framman
Orsøkirnar til at selja bústaðin kunnu vera so nógvar. Kanska ynskir tú at fáa størri fíggjarligt rásarúm, hevur tørv á meira ella minni plássi, ella møguliga vilt tú búgva nærri familjuni.
Sama hvør orsøkin er, kunnu vit ráðgeva tær í allari sølutilgongdini. Vit hava holla vitan á økinum og hava ráðgivið nógvum kundum í somu støðu. Hjá okkum fært tú eisini ráðgeving og hjálp í sambandi við eitt møguligt nýtt bústaðarkeyp.
Her á síðuni finnur tú viðkomandi tilfar viðvíkjandi bústaðarsøluni. Tú ert altíð vælkomin at seta teg í samband við okkum - saman finna vit røttu loysnina til tín.


text:
Vanlukkan í Grønlandi
19-06-2017 - 10:27 - Jóanis Nielsen
EIGA AT VEITA HJÁLP TIL GRØNLAND!
Syndarliga vanlukkan í Grønlandi tá flóðalda gjørdi nógv um seg í m.a. lítlu bygdini Nuugaatsiaq eigur at føra við sær, at vit í Føroyum eiga at veita hjálp og fløva til tey sum hava mist síni nærmastu, hús, heim og ognarlutir.
Skjót hjálp er góð hjálp, og tí eina Føroyskir myndugleikar at verða skjótir at veita hjálp eins og gjørt var í Íslandi á sinni.
Tað er ikki meira enn rímiligt at vit Føroyingar verða partur av einum slíkum hjálpararbeiði.
Lasse Klein